abeltzantza: motzaldia [3 resultados]\nII-051b A01 ogibideak: artzantza Aurkezpena: Iratin luzaroan egon den artzain batek ardi motzaldeari buruz hitz egiten du. Maiatzaren hamalauean ematen zitzaion hasiera motzaldeari. Gustora egiten zuten beste artzainekin elkartzen baitziren eta lan egiteaz gain, kantu eta irri egiten zuten. Ardoaz gain bildotsa ere izaten zuten. Orduan ez zegoen biderik. Etxolatik atera bezain laster hasten ziren oihuka eta abestika. Artzain mutil asko zeuden eta nagusia mandoan igotzen zen. Ogi-irin eramaten zuen taloak egiteko. Motzaldian zenbaitek jetzi gabe uzten zituzten ardiak. Kontakizuna.\nII-051b A03 ogibideak: artzantza Maiatzean ardiak igotzen zituzten eta gero, uztailaren hogeita bostean edo, berriro jaisten zituzten ilea mozteko. Orduan ez zegoen biderik makina igotzeko eta gainera artzain-taldea biltzen zen, bazkaria egiteko sukalderik ere ez zegoen bordetan. Etxolatik etxera bi bat ordu zituzten. Hurrengo egunean, goizargian hasten ziren ilea mozten. Behera joatean joareak jarrita jaisten ziren ardiak. Motzaldian festa egiten zen eta oraindik ere egiten da. Arratsaldean kantetan eta kartetan aritzen ziren, eta noizbait gertatu izan da gau osoan kartetan eman eta etxera joan gabe, hurrengo egunean berriro ere ardiak mozten hastea. Lagunak ez uzteagatik ardiak jetzi gabe uztea gertatu izan da. Udan, belar lanak hasi direnez, jenderik ez da aurkitzen ardiak mozteko eta duela hamabi bat urte hasi zen motzaldia martxoan egiten. (21:08") Pedro, Ibañetako artzaina: artilea jaisteko zailtasunak dituztenez, muga dela eta, goian mozten diete ilea. Mozkin handiagoa emango luke artileak, behean moztuko balute, baina batzuentzat behintzat, muga badago artilea pasatzeko orduan.\nII-051b A04 ogibideak: artzantza (23:45") Goizean hasi, eguerdian gelditu eta ilunabarrean berriro ekiten zioten jaisteari. Zazpi bat ordu behar zituzten ardiak jaisteko. Biharamunean ardiak mozten zituzten. Arratsaldean bide erdiraino eramaten zituzten ardiak eta handik bakarrik jarraitzen zuten erdiek. Motzaldia goian egiteko ohiturarik ez zegoen, ez baitzegoen autorik, etxolak bidetik urrun zeuden eta ilea bidera ateratzea nekeza zelako. Ardiak mozten goizeko seietan hasten ziren eta arin egiten zen. Moztaile bakoitzak hogei bat ardi egiten zituen. Artzain batek laurogeita hamasei ardi moztu zituen egun batean berak bakarrik. Eskuz egiten dute motzaldia oraindik ere. Garestiagoak dira tresna berriak.


Euskal Herriko gailurretan izen ematea zabalik - Via Pirinenca · Pirinioetako Bidea\nEuskal Herriko gailurretan izen ematea zabalik\nUztailaren 2an, katalan eta euskal herritarrok 300 gailurretik gora argiztatuko ditugu Pirinio osoan zehar. Farol bereziak eta linternak baliatuz, argi-lerro bat osatuko dugu Higer lurmuturretik Creusera, Atlantikotik Mediterraneora, gure herrien autodeterminazio eskubidea aldarrikatzeko. Erronka kolektibo erraldoia izango da. Euskal herritarrok 115 gailur argiztatuko ditugu, Jaizkibeletik Benasqueraino, eta gaurtik aurrera, gailur hauetan guztietan izen ematea zabalik dago. Gailur ‘berdeak’ eta ‘gorriak’ bereiztu ditugu:\nGailur ‘berde’ guztiak Euskal Herrian daude, eta jende gehienarentzat irisgarriak dira. Herri bakoitzak gailur berde bat(zuk) izango d(it)u izendatuta, honenbestez, izena emateko garaian, jendeak nongoa den adierazten duenean, gailur bat(zuk) proposatuko zai(zki)o, herrikideekin batera joan dadin. Edonola ere, beste edozein gailur aukeratu ahal izango du. Mugikortasun murriztua duten pertsonentzat egokiak diren gailurrak ere aukeratu dira; infografia honetan horiz markatuta ageri dira. Izen ematea www.gureesku.eus webgunearen bidez egingo da.\nGailur ‘gorri’ gehienak Erdialdeko Pirinioan daude, eta mendizale trebatuentzat bakarrik dira egokiak, horregatik, izen emate mugatua dute, kasu honetan, beste bide batetik: pirinioetakobidea@gureeskudago.eus posta elektronikora idatzi behar da. Gailur hauetan izen ematea martxan dago urtarrilaren 29tik, eta asko dira dagoeneko ekimenarekiko interesa erakutsi duten herritarrak; hala, gailur gorrien erdietan espedizio-taldeak osatuta daude.\nMendietara joan gabe ere, era batera ala bestera, erronka kolektibo erraldoi honen parte izango diren herritarrek ere izena eman dezakete www.gureesku.eus-en, euren herria hautatuz. Zenbait herritan ekintza sinboliko bat egingo da uztailaren 2ko ilunabarrean, eta beste batzuetan, aurreko asteetan zehar egongo da nola parte hartu.\nBestalde, hasia da Pirinioetako Bidearen aurkezpen bira. Pirinioetan hasi ginen, martxoaren 4an, Auñamendin, eta datozen asteetan, herriz-herri ibiliko gara. Hasteko, hegoaldeko hiriburuetako aurkezpenen berri eman nahi dizuegu:\nBilbo: martxoaren 15ean, 19:00etan La Bolsan\nDonostia: martxoaren 24an, 19:00etan Kriptan\nGasteiz: martxoaren 25ean, 19:00etan Landatxon\nIruñea: martxoaren 30ean, 19:00etan Katakraken


...eta neandertalek sua piztu zuten - Elhuyar Aldizkaria\nHasiera » Erreportajeak » ...eta neandertalek sua piztu zuten\n2017/06/01 326. zenbakia\n...eta neandertalek sua piztu zuten\nUrte luzez uste izan da gure espeziea dela sua menderatzen duen bakarra, sua pizteko gaitasuna zela beste espezieetatik bereizten gintuen ezaugarrietako bat. Neandertalek sua erabiltzen zutela erakusten duten aztarnek, ordea, kolokan jarri zuten hipotesi hori. Eztabaida ez da guztiz itzali, baina Joseba Rios Garaizar arkeologoak eta Asier Gómez Olivencia paleontologoak ez dute zalantzarik: neandertalek ere menderatzen zuten sua.\nSapiens aldizkarian urtearen hasieran Dennis Sandgathek eta Harold Dibblek argitaratutako dibulgazio-artikuluak berpiztu du eztabaida. Artikuluaren izenburua: “Nork piztu zuen lehen sua?” ( Who started the first fire? ). Haren arabera, neandertalek sua erabili bazuten ere, ez ziren hura pizteko gai. Hala, gure espeziearen bereizgarritzat jotzen dute sua pizteko gaitasuna izatea.\nOndorio horretara iristeko, Frantziako hego-mendebaldean dauden Pech de l’Azé IV eta Roc de Marsal aztarnategietako arrastoetan oinarritzen dira, eta giza eboluzioarekin lotzen dute sua menderatzeko ahalmena. Hain zuzen ere, haien iritziz, homininoek ez zuten une jakin batean asmatu sua egiten; aitzitik, pausoz pauso eta prozesu luze baten ondorioz bereganatu zuten jakituria hori.\nHala, suarekin harreman segurua izateko gaitasunaz jabetzea izan zen lehen pausoa: sutatik ihes egin beharrean, suaren portaera ulertzea. Nonbait, txinpantzeek badute gaitasun hori: Afrika ekialdean, ikusi izan dituzte txinpantzeak berez piztutako sute baten ertzean itxaroten, eta erretako eremuan sartzen gero, janari bila. Alegia, ez dira sua kontrolatzeko edo erabiltzeko gai, baina ulertzen dute nola jokatzen duen, eta beren mesederako erabiltzen dute jakituria hori. Egileen ustez, litekeena da txinpantze horien antzera jokatu izana Afrikako ekialdeko gure lehen arbasoek, duela 4 eta 2 milioi urte artean.\nSua kontrolatzeko ahalmena eskuratzea izango litzateke bigarren pausoa. Sua pizteko gai izan gabe, berez sortutako sua hartu, eraman eta erabiltzeko gaitasuna izango lukete gure arbasoek. Egileek, ordea, ez dute zehaztu noiz gertatu zen hori.\nEta azken pausoa ere, hau da, sua egiteko ahalmena izatea, ez dakite nola gertatu zen. Hori bai, zehazten dute duela 400.000 urtetik gizakiek kontrolatutako suen arrasto ugari agertzen direla, ez bakarrik leku irekietan, baita kobazuloen barruan ere. Horrek garbi erakusten du sua kontrolatzeko gai zirela; ez, baina, pizteko gaitasuna zutenik. Eta hor dago koska.\nJoseba Rios Garaizar, Espainiako Giza Eboluzioaren Ikerketa Zentroko ikertzailea (CENIEH). Arg. Joseba Ríos\nFrogak eta zalantzak\nSandgathek eta Dibblek azaltzen dutenez, bai Pech IV-n bai Roc de Marsalen, harpe haietan zenbait garaitan bizi izan ziren neandertalek sua erabiltzen zutela frogatzen duten arrasto garbiak aurkitu dituzte: erretako zura eta hezurrak, su-tokiak... Horregatik, hasieran pentsatu zuten neandertalek bazekitela sua egiten.\nAlabaina, leku horietan beraietan aurkitutako beste aztarna batzuek zalantza piztu zieten. Batetik, goiko geruzetan —Erdi Paleolitokoetan— ez zen suaren arrastorik agertzen. Garai hartan kobazuloen sarreran bizi zirelako izan zitekeen hori: haizeak eta urak suaren arrastoak eramanda desagertuko ziren, agian, ikatza eta errautsak. Baina ez zen hori bakarrik: garai hartako milaka tresna eta hezur daude, denak erre gabe. Ondorioa garbia da Sandgathen eta Dibblen arabera: leku horietan ez zuten surik erabili garai hartan.\nEgileentzat oso deigarria da hori. Garai oso hotzak ziren haiek, beste sasoi batzuetan baino askoz gehiago eskertuko zuketen sua izatea. Orduan, zergatik ez zuten erabili? Egileek hipotesi honen bidez erantzun diote galderari: ez zirelako sua pizteko gai. Iraganean erabili bazuten, klima epela zenean, berez piztutako suteak ohikoak zirelako zen. Klima hoztu zenean, ordea, askoz zailagoa zen suteak berez sortzea; hortaz, ez zuten surik eskura. PNAS aldizkari zientifikoan azaldu zituzten ondorio horiek.\nHaiek piztutako suak\nArtikulu hark kontrako iritziak bildu zituen, PNASen zein beste aldizkari batzuetan. Izan ere, aditu askok ez dute zalantzarik neandertalentzat sua ohiko elementua zela eta ondo menderatzen zutela. Horien artean dago Joseba Rios Garaizar, Espainiako Giza Eboluzioaren Ikerketa Zentroko (CENIEH) ikertzailea.\nAsier Gómez Olivencia, Ikerbasqueko ikertzailea EHUn. Arg. Hélène Rougier\nRiosek neandertalen aztarnategi asko ezagutzen ditu, eta, dioenez, haietan oso arruntak dira suaren arrastoak: “Hainbeste arrasto ikusita, ez du zentzurik pentsatzeak ez zirela sua pizteko gai; bestela, ez lirateke hainbeste egongo. Gainera, ondo kontserbatutako aztarnategietan, su-mota bat baino gehiago ere topatu izan da, esaterako, Abric Romanin. Aztarnategi hori Bartzelonatik gertu dago, eta izugarri aberatsa da. Han ikusten da sua ez zutela berotzeko bakarrik erabiltzen. Garbi dago ondo menderatzen zutela”.\nAdibidez, Erdi Paleolitoko su batzuetan, egur berdea erretzen zuten: “Horren helburua ez da sua egitea, baizik eta kea sortzea. Zertarako? Batek daki: haragia ketzeko, erlauntzetatik eztia hartzeko, animaliak uxatzeko...” Horrez gain, neandertalek erretxina ere egiten zuten, itsasgarri gisa erabiltzeko: “Oso prozesu zaila da, prozesu kimiko benetan konplexu baten bidez lortzen baita. Ezinezkoa da hori egitea, sua menderatu gabe”.\nGainera, Riosen iritziz, Sandgathek eta Dibblek klimarekin egiten duten lotura nahiko eztabaidagarria da, ezin baita ziurtatu garai hotz eta lehorretan ez zela surik pizten. “Agian orokorrean egia da hori, baina, nire ustez, ez dakigu lurralde osoan berdin gertatuko ote zen”. Bestalde, onartzen du sasoi, toki edo kultura jakinetan, adibidez, Quina tipoko Musteriar aldian, apenas daudela suaren arrastoak. “Hortik ezin da ondorio orokorrik atera, ordea”, ohartarazten du.\nAre gehiago, suaren arrastoak ohikoak diren lekuetan ere ez dago froga erabatekorik erakusten duena sua pizten zutela: “Sua egiteko behar dira egurra edo pirita eta suharria, eta ez da halakorik agertzen, baina Goi Paleolitoan adibide gutxi daude, eta zalantzazkoak, eta inork ez du zalantzan jartzen sua egiten zutela. Hortaz, ez dago neandertalek sua pizten zutela erakusten duen behin betiko arrazoirik, ados. Baina ohikoa zuten, menderatzen zuten eta haientzat arrunta zen, geroko gizakientzat izan zen bezain arrunta”.\nArrastorik ez egotea ez da froga\nHorrekin batera, aurretik aipatutako ideia batean sakondu du: aztarnarik ez aurkitzeak ez du frogatzen ez zutela sua egiten. Hori azaltzeko, ondo ezagutzen duen aztarnategi bat jarri du adibide gisa: Axlor (Dima). “Han sekuentzia luzea dugu, maila asko. Zaharrenetariko batean, erretako animalia-hezur puskak eta harriak azaltzen dira. Garai hartan, beste lekuetan ez da ohikoa, baina han bai, han sua egiten zuten, harpearen barruan. Suen segida bat dago, eta garbi dago asko erabiltzen zutela”.\nAxlor (Dima). Maila zaharrenetako batean, erretako hezur-puskak eta harriak azaltzen dira. Suen segida bat dago. Arg. Joseba Rios\nGeroago, ordea, Quina kulturako mailak daude, eta han ez dago suaren arrastorik. “Neu ikertzen izan nintzenean, ez genuen suarekin lotutako aztarna bat bera ere aurkitu”, dio Riosek. Nonbait, Barandiaranek deskribatu zuen bat, “baina ez dago frogatuta”. Hortik ondoriozta daiteke ez zutela surik egiten? Riosek ezetz dio: “Behar bada, hori da suaren arrastorik ez egoteko arrazoia, baina ez du zertan hala izan. Adibidez, baliteke garai hartan harpearen sarreratik metro batzuetara egitea sua, kanpoan, eta gero haizeak edo urak eraman izana arrastoak”.\nEz da aukera bakarra. Kontatu duenez, garai hartako animalia-hezurrak oso zatituta agertzen dira, eta zati jakin batzuk bakarrik aurkitu dituzte. “Hortaz, agian leku hura ez zuten bizitzeko erabiltzen, baizik eta ehiza egin eta animaliak txikitzeko, gero bizilekura eramateko. Horrela balitz, normala da suaren arrastorik ez aurkitzea han”.\nEhizaren inguruan, duela urte batzuk antzeko eztabaida zegoela gogoratu du Riosek. “Orduan ere, arrasto garbirik ez zegoela eta, batzuek ukatu egiten zuten neandertalek ehizatzeko gaitasuna zutela. Denborarekin, froga garbiak azaldu dira, eta orain onartuta dago neandertalak ehiztariak zirela”.\nHain zuzen ere, hor dago koska: datuen interpretazioan. Asier Gómez Olivencia Ikerbasque ikertzaile da EHUn, eta neandertalen eta beste gizaki batzuen hezur fosilak ikertzen ditu. Eta Sandgathe eta Dibble ezagutzen ditu, haiekin batera induskatzen aritu baitzen La Ferrassie aztarnategian (Frantziako hego-mendebaldean) 2014ean. Bada, hura ere ez dator bat haien ondorioekin.\n“Aztarnategi beretan izan gara, eta arrasto berberak ikusi eta ikertu ditugu, baina ez gaude ados ondorioetan. Adibidez, neandertalek hildakoak hilobiratzen zituztela ukatzen dute; nik ordea, ez dut inolako zalantzarik. Eta taldekideekin ere azaldu izan dituzte jarrera kontrajarriak. Alan Turq, esaterako, taldekide dute, eta, elkarrekin sinatutako artikuluetan, eztabaidaren atalean, bien ondorioak jarri izan dituzte: alde batetik Sangathek eta Dibblek diotena, eta bestetik Turqek eta gainerakoek ondorioztatutakoa”.\nNeandertalentzat arrunta zen sua; erabiltzen zuten eta menderatzen zuten. Arg. Max Planck Institutua\nGómezen arabera, zientzian oso zaila da zerbait ez dagoela frogatzea: “Ez aurkitzeak ez du esan nahi ez dagoenik. Aurkitu duzuna badagoela frogatzea erraza da; kontrakoa ez, ordea”.\nSuaren eztabaidan hori gertatzen delakoan dago. “Ez da nire ikergaia, baina, niretzat, Abric Romaniko aztarnak ikusita, adibidez, ezin da zalantzan jarri neandertalek sua egiten zutela”. Riosentzat bezala, oso aztarnategi esanguratsua da Gómezentzat ere: “Ikusgarria da. Aurreko udan izan nintzen bisitan, eta han era askotako suak ikusten dira. Tamalez, ez da giza fosilik azaldu, eta horregatik ez da beste batzuk bezain ezaguna. Baina okupazio-mailak trabertino-geruzekin tartekatuta daude, eta, horri esker, okupazio-mailak bereizita daude. Horregatik, haien bizimoduaren berri ematen duen informazio pila bat atera da handik, tartean, erabilera desberdinak adierazten dituzten su-motak”.\nAbric Romanin bezain garbi ez bada ere, beste leku askotan ere suaren arrasto garbiak aurkitu izan direla gogoratu Riosek: “Bruniquel, adibidez, oso ezaguna da estalagmitekin egindako egitura berezi horiengatik, eta han ere aurkitu dituzte suaren arrastoak. Bestela ere, ezin izango zuten han barrura sartu eta egitura haiek eraiki surik gabe, han ez baitago argirik.”\nAzken finean, Riosen arabera, neandertalak desagertzeko arrazoiarekin lotuta dago suaren gaineko eztabaida: “Batzuen ustez, neandertalak gure espeziekoak baino ahulagoak, atzeratuagoak edo ezjakinagoak zirelako desagertu ziren. Eta hipotesi hori indartzeko arrazoiak bilatzen dituzte. Nire iritziz, ordea, gure espeziearen ugaltzeko eta hedatzeko senaren ondorioz galdu ziren neandertalak. Gaur egun ere nabarmena da gure sen hori; hori bera nahikoa da beste era batera bizi eta ugaltzen den espezie bat desagerrarazteko”.\nArlanpe: Bizkaiko historiaurrea ulertzeko lau leiho


Gau Zuria 2014\n14|06|14 Gau Zuria 2014\nHurrengo larunbateko, ekainaren 14ko 20:30etik aurrera, Gau Zuria hasiko da. Bilboren urtemuga iluntzean ospatuko da, jende guztiarentzako argi eta kolorezko ikuskizunen bidez. Bilbo jaietarako jantziko da bere urtemuga ospatzeko.\nBilbao 700-III Millenium Fundazioak, Bilboko Udalaren babesletzarekin, urteroko hitzordu honen bidez hiriaren beraren azpiegitura eta zentro kulturalei garrantzia eman nahi zaie, ohiko programatik aldenduz; ludiko eta kolektiboagoa, helmen eta publiko anitzekoa.\nBilbao 700 fundazioak artearen eta kulturaren gaua antolatuko du aurten ere. Oraingoan, Japoniako kulturako hainbat adierazgarri erakutsiko dira:\n• Ikebana (lore-lanak) - Mogrobejo halla\n• Kaligrafia (izenen idazketarekin, bisitarientzat) - 9. aretoa\n• Tearen zeremonia (dastatzea barne) - Auditoriumeko halla\n• Origami (papiroflexia) - 32. aretoa\n• Kimonoa janztearen artea - 22. aretoa\nErakustaldiak etengabe egingo dira 20:30etik 02:00etara, 10 minutuko atsedenaldiekin ordu bakoitzeko.\nLarunbata, ekainak 14. Sarrera dohainik.\nTorii arkuak Bilbon Bizkaia Sarean 2014 Sariak


Begiraleen lan poltsa osatzeko deialdia – AZKEN AKTA\nHemen zaude:Hasiera»Iragarkiak»Lan eskaintzak»Begiraleen lan poltsa osatzeko deialdia – AZKEN AKTA\nBortzirietako Euskara Mankomunitatea 2016-04-18 0 Iruzkin\nZabalik dago begiraleen lan poltsa osatzeko deialdian izen emateko epea. Interesa dutenek eskaerak aurkeztu behar dituzte heldu den maiatzaren 13ko 12:00ak baino lehen. Bortzirietako Euskara Mankomunitatearen egoitzan (Herriko Etxeko Plaza 7, 2. 31790 Arantza).\nEskaera guztiak jaso ondoren, baldintzak betetzen dituztenek ahozko proba praktiko bat egin behar dute ekainaren 3an, Berako Beralandeta eraikinean.\nMankomunitateak zerrenda hau erabiliko du udaleku irekietan lanean aritzeko behar dituen begiraleak kontratatzeko. Halere, 2016an osatuko den zerrenda 2015ekoaren osagarri izanen da: hau da, kontratazioak egiterakoan lehentasuna izanen dute 2015eko poltsan daudenek, eta hori agortu ondotik hasiko da 2016ko zerrenda erabiltzen.\nBegiraleen lan poltsa osatzeko deialdia 2016\nEskaera orria. Begiraleen lan poltsa 2016\nOnartu eta baztertuen behin betiko zerrenda eta proba praktikorako ordutegia\nMerezimenduen balorazioa eta proba praktikoko emaitza kontuan hartuta, hauxe da begiraleen lan poltsako azken akta:


Denboraldiko seigarren garaipena lortu dute basurdeek - Busturialdeko Hitza : Busturialdeko Hitza\nDenboraldiko seigarren garaipena lortu dute basurdeek\nAvia Eibar Rugby taldearen aurka egin zuten zapatuan, Unben. Partidu hasieratik nagusitasuna lortu zuten, eta 17-41eko markaigailuagaz amaitu zuten jardunaldia.\nArgazkia: Pedro Urrutxua.\nOhorezko B mailari dagokion zortzigarren jardunaldia lehiatu zuten zapatuan Gernika Rugby Taldeko jokalariek. Eguraldi txarrak hartu zuen protagonismoa Unben jokatutako norgehiagokan, baina basurdeek denboraldiko seigarren garaipena eskuratu zuten; sailkapen orokorrean bigarren mantendu dira.\nEuriak eta hotzak talde gernikarreko zein Avia Eibar Rugby taldeko jokalariengan eragin gogorra izan zuten. Baldintza latzetan, baina basurdeek neurketaren lehen uneetatik markagailuan aurretik jartzeko ahaleginak egin zituzten. Fase estatikoetan garaile aterata partiduko lehen zatian nagusitasun osoa lortu zuten; eibarko taldeak atsedenaldira heldu aurretik lortu zuen lehenengo entsegua, markagailua 5-24an utzita.\nOrdutik aurrera eibartarrak berpiztu egin ziren. Pick and go-a da horien indarguneetako bat, eta etxeko zelaian egindako jokaldiekin basurdeei une latzak eman zizkieten.\nNagusitasun osoagaz. Bigarren zatia zailtasunekin hasi zuten gernikarrek. Bruno Mercantik txartel horia jaso, eta basurdeen taldea jokalari bat gutxiagorekin geratu zen. Desabantailan, baina nagusitasunagaz jokatzen jarraitu zuten, entsegu berri bat eskuratuta. Eibarkoek etsi gabe jarraitu zuten partiduagaz. Hainbat jokaldi arrakastatsuren ostean, denborarik galdu barik entsegu batekin erantzun zieten gernikarrei.\nPartiduaren azken uneetan basurdeek nagusitasunagaz jarraitu zuten. Hala ere, partidua amaitzeko hamar minutu falta zirela eibartarrek entsegu berri bat lortu zuten; horri esker gernikarrek erasoko bonus puntua galdu zuten, markagailua 17-36ra jarrita.\nPartidua amaitzeko zegoela partiduko azken entsegua lortu zuen Gernikako taldeak; azken jokaldiagaz 17-41era utzi zuten partidua. Garaipenagaz sailkapenerako bost puntu eskuratu zituzten zapatuan; 31 puntugaz Getxo Rugbyren atzetik daude sailkapen orokorrean.\nAtsedena hartzeko bi aste dituzte aurretik basurdeek; hurrengo partidua Babyauto Zarautz RTren aurka jokatuko dute. Sailkapen orokorrean laugarren postuan aurkitzen da Zarautz bost garaipen, berdinketa bat eta bi porrot lortuta.


Astebukaera gozoa Zumaiako Futbol Taldearentzat - ZFT - Zumaiako Futbol Taldea\nAstebukaera gozoa Zumaiako Futbol Taldearentzat\nAstebukaera pozgarria izan da Zumaiakorentzat alde batetik Preferente eta Jubenil taldeek mailari eutsi diotelako eta bestetik Lehen mailako Infantila Gipuzkoako Kopako finalerdian Ordiziari gailendu zitzaiolako eta Infantil Txiki taldeak, Txapeldunen Ligan, Martuteneri irabaziz, 3. postua lortu duelako, Euskadiko Txapelketa jokatzeko sailkatuz.\nPreferenteak joko onarekin eta nagusitasun handiz 0-4 irabazi zion Martuteneri larunbatean jokatutako itzuleko partidan eta era honetan beste denboraldi batez Preferente mailari heldu dio. Ohorezko Jubenil taldeak, berriz, Hondarribiren aurka jeitsierako play-offeko joaneko partiduan izandako 6-3 emaitza txarra gainditu behar zuen baina konfidantzaz jokatutako partiduan 5-0 gailendu zen atzo, Ohorezko Jubenil mailari helduz.\nLehen mailako Infantil taldeak Ordiziari 3-1 irabazi zion larunbatean Aita Marin jokatutako Gipuzkuako Kopako finalerdian. Hurrengo astean Billabonaren aurka jokatuko du Finala, oraindik zehaztu gabeko futbol zelaian.\nInfantil Txiki taldea Martuteneri penaltietan gailendu zitzaion, Orion jokatutako partiduan, Txapeldunen Ligako 3. postua lortuz eta era honetan Euskadiko txapelketa jokatuko du hurrengo larunbata eta igandean, Zubietan.\nInfantilen bi taldeek batek finala eta besteak Euskadiko Txapelketa jokatzen dituztenean emango zaio bukaera Zumaiako Futbol Taldearen aurtengo denboraldiari.


ELIKA Seguridad Alimentaria | PCBak metatzeagatiko ingurumen-arriskua - RIVM 2015 - ELIKA Seguridad Alimentaria\nInformazio Mikrobiologikoko Sistemari buruzko 2012ko urteko txostena (eguneratutako datuekin) – ISCIII 2015\nBidaltze data 30 urtarrila, 2015\nRIVMk zientzia-ebaluazio bat egin du, PCBak metatzeak giza osasunean eta ingurumenean eragin dezakeen arriskuaren inguruan, eta erreferentziazko muga batzuk proposatu ditu, lurzoruaren kalitatea zehaztean erabiltzeko.\n2008az geroztik, PCBak gehitu ziren lurzoruaren kalitatea zehazteko parametroen artean. Gaur egun arte, PCBen baloreen oinarri bakarra substantzia horiek giza osasunean eta ekosisteman zuten zuzeneko toxikotasuna zen: hortaz, beharrezkoa ziren giza osasunean eta ingurumenean eragiten zuten arriskuaren azterlan gehiago.\nProposatu dituzten erreferentziazko balore berri horiek mustelidoek PCBen aurrean duten esposizioan oinarritzen dira; izan ere, animalia-familia hori da kalteberena konposatu toxiko horien aurrean.\nEbaluazio horren ondorioz, RIVMk proposatu dituen erreferentziazko baloreak PCBen 7 generokideren (28, 52, 201, 118, 138, 153 eta 180) baturan oinarritzen dira. Balore horiek ahalbidetu egingo dute lurzoruaren hainbat erabileratarako gehienezko mugak ezartzea, izan industriala, izan egoitzazkoa lorategiarekin, izan egoitzazkoa ortuarekin edo izan erabilera naturala.


Leioako Umore Azokak 43 antzerki konpainia aukeratu ditu 21. ediziorako - KULTUR SHAREA\nEuskal Herriko zein nazioarteko konpainien 115 emanaldi eskainiko ditu jaialdiak maiatzaren 14tik 17ra.\nLeioako Udalak antolatzen duen Umore Azoka kaleko artisten azokak aurtengo edizioan parte hartuko duten 43 konpainiak aukeratu ditu, eta horietatik 20 Euskal Herrikoak dira. Aurreikuspenen arabera, 21. edizioa maiatzaren 14, 15, 16 eta 17an egingo da. Koronabirusak eragindako krisiak eta alarma egoerak sortu duen zalantza hor dagoen arren, antolakuntzaren iritziz, “azken unera arte Umore Azoka ospatzeko ahaleginak egin behar ditugu, udalerrian eta inork aurreikusi gabeko egoera honen eragina oso modu gogorrean jasaten ari den arte eszenikoen sektorean duen eragin positiboarengatik”.\nAukeraketa prozesua egiteko, Azokako batzordeak 540 proposamen artistiko baino gehiago aztertu ditu, horietako asko munduko hainbat lekutatik etorritakoak. Aukeraketaren ondorioz, egitarau “anitz, orijinal eta ikusgarria” osatu da, eta bertan Euskal Herriko 20 antzerki taldek eta nazioarteko 24k hartuko dute parte.\nHala, Leioara hurbiltzen direnek antzerki, zirku, dantza, performance, musika, txotxongilo, dantza bertikal, clown, jolas, magia eta mimika arloko 115 emanaldiz gozatu ahal izango dute. Gainera, ikuskizun gehienak estreinaldiak izango dira. Horrela, ikus-entzuleez gain, profesionalek ere orain arte ikusi gabeko proposamen berritzaileez gozatu ahal izango dute.\nEuskal Herriko 20 konpainiek beste horrenbeste ikuskizun eskainiko dituzte, eta horietako 10 estreinaldiak izango dira: =KI, Arriera, Deabru Beltzak, Dimegaz, El Mono Habitado, Eva Guerrero, Gag Street Boys, HIKA Teatroa, Hortzmuga Teatroa, Hutsun+Ortzi, Kolektivo Konika, La Banda Teatro Circo, Markeliñe, Muyuyay, Olatz Gorrotxategi, Proyecto Larrua, Rojo Telón, Sarini zirko, Zioamara Hormaetxe Company eta Zirkozaurre dira Euskal Herriko antzerki konpaniak.\nNazioarteko esparruari dagokionez, XXI Umore Azoka Leioak, orain arte oso ohikoak izan ez diren baina proiekzio handia izan duten merkatuetara irekitzeko apustua egin du. Horrela, Estatu espainiarreko 18 konpainia, Kenyatik, Japoniatik eta Ukrainatik heldutako konpainia bana eta Estatu frantseseko bi izango dira. Horretaz gain, Alemaniako, Belgikako edo Mexikoko profesionalak eta Portugalgo azoka nagusietako arduradunak Leioan egongo dira aurten.\nTags: Leioako Umore Azoka 2020\nGipuzkoa Kultura plataforma digitala herritarren eskura\nGiza Eskubideen 18. Zinemaldia ere bertan behera


Dantza Archives - Katebegia\nHasiera » Dantza\n“Dantza kaosaren eta oroimenaren ondorioa da”\nJuan Ignacio de Iztueta y yo Juan Antonio Urbeltz Txertoa, 2018 Juan Ignacio de Iztueta y yo irakurri dut, baita haren egile Juan Antonio Urbeltz elkarrizketatu ere. Gogotsu ekin nion liburuari, baita gogotsu irakurraldia amaitu ere. Alabaina, burua zirimola batean bukatu nuen, kaos batean. Ez naiz etnografian edota paleontologian ikasia, ezta urrik ere. Beraz, “doktoreak ditu elizak” eta haiek balora dezaten liburua. Edonola ere, Urbeltzen “dantza kaosaren da eta oroimenaren ondorioa...\nMendia eta itsasoa lotzen dituen GI 631k bi herriak batu ditu\nPosted in (D)kulturgintza, Antzerkia, Artea, Dantza\nHerri Opera edota Arte agerralditzat iragarri zuten GI 631 ikuskizuna. Opera baino kultur ondasuna izatea nahi zuten sortzaileek, eta halaxe antzeman ere. Beheko fitxan aipatu sortzaileak baino gehiago izan dira, baita egileak ere. 600 herrikidek osatu dute GI 631 ikusgarria. Hainbat ezaugarrik bereizi egin dute Urretxu-Zumarraga eta itsasoa lotzen dituen GI 631 delakoa, Urretxu-Zumarraga bereizten duen Urola ibaiaren ibian doana. Bi herriak batera aritzea GI 631 operaren emaria da....\n2014ko Urruñako Kabalkada-Zintzarrotsak irudietan\nPosted in (D)kulturgintza, Antzerkia, Dantza\nKabalkada-Zintzarrotzak Erdi Arotik egin diren antzerki herrikoiak dira. 1947an jokatu ziren azkenekoz. Asteburuan urruñarrek berreskuratu dute eta datorren igandean berriz ere jokatuko dute. Hemen beherean, iragan larunbatean atera nituen argazki batzuk (klik eginda kalitate hobean ikus...\nZer izan gara eta zer izan nahi dugu, horra transmisioa\nPosted in (D)kulturgintza, Antzerkia, Bertsolaritza, Dantza\nBadago zer egina, badago zer ikasia, badago zertaz kexa… Nola adierazi, ordea? Transmisioa landu behar dugu herritarrok, harremanetan sakondu, hor dago gakoa. Sustrai eta Odei urruñar bertsolarien hitzak dira horiek. Izan garena ezagutu behar dugu, izan nahi duguna zehazteko. Horratx, Urruñako Zintzarrotsak ikusgarriak helarazi dizkigun lemak. Gaiak ez dira eskas Euskal Herrian, Urruña lekuko: Santa Flora parkea, Conserver XXI enpresa edota Berttoli elkartea iraganean, hala Abiadura...\nPosted in (D)kulturgintza, Antzerkia, Dantza, Musika\nZaldiak trostan aditu ditugu, artetan urrun. Heldu dira, emeki, plazaratu dira jada. Urruñako pilota plazan daude. 150 arizale ari dira musikarien erritmora: dantzan sartu dira, haien artean agintariak eta herritarak, jokoan aritzeko prest. Musikariak eta bertsolariak ere beren tokia hartzen ari dira. 800 lagun beha eta so dituzte, ikuskizunaz laketzeko aiduru. Kabalkada-Zintzarrotsaren irudimenezko eleak dituzu. Agerraldia ekaineko 7an (20:30) eta 15ean (17:00) ikusi ahal izanen duzu bertako...\nPosted in Antzerkia, Bertsolaritza, Dantza\nLibertitzeaz saioa hizpide: 1. Abantzu ez dut bertsolaritza gaia landu, edo gutxi ekarri dut liburuan. Bertsozaleek atal hori bakarrik irakurriko ote duten uzkur egon naiz. Haatik, bertsolaritzaz idatzi dudana ez da ulertzen aitzinean izkiriatu dudan guztia ulertu gabe. 2. Eta idatzi dudana ez da puntako bertsolarien kontra. Uste dut, memento horretan [Txapelketan] egiten dutena bertsolariei beraiei ihes egiten zaiela. Txapelketa baditu alderdi onak, bistan da: Txapelketak lan handia egin...\nPosted in Artea, Dantza\nIkusten duguna berehala ulertzen ez dugunean, zerbait berri edo bereziren aurrean gauden seinalea izan daiteke. Ez beti. Nola gerta hori ere. Dantza hirianek antolatutako hainbat agerralditan egon naiz azken bi asteburuetan. Sei agerraldietatik hiruk urduritu naute, ikusitakoa ulertzeko ez ulertzeko mugan egon naiz. Hendaian ikusi ditut azkenak: Cuerpo espacio. L’espace qui m’habite & qui m’habille, lehenbizi. Merkatuko jende multzoaren artean, emakume arraro bat ikusi dut...


Eskailera-igogailuak – Ascensores Abando\nAbantaila handiak adinekoentzat edo mugikortasun urrikoentzat\nErabilgarria eta erabilerraza denez, mugikortasun-konponbiderik onena da. Diseinu pertsonalizatuek, gure bezeroen beharren araberakoek, erabilerraztasuna, diseinu sotila eta erosotasun zabala bateratzen dituzte, eta etxeko, enpresako edo kanpoko edozein tokitara molda daitezke\nAskotariko modeloak eskaintzen ditugu eskailera kurbo, zuzen, kanpoaldeko eta barrualdeko eskailera eta abarretarako. Horretarako, azken belaunaldiko tresnak erabiltzen ditugu, eta langile adituek jartzen dituzte. Instalatzeko eta mantentzeko ditugun epeak direla eta, merkatuko lehiakorrena da gure lana. Jar zaitez gurekin harremanetan eta utz iezaguzu etxebizitza zaharrean eta obra berrian igogailuak jartzeari buruzko kontsultei erantzuten.\nPertsonen mugikortasunari buruzko beste eskakizun batzuk betetzen ditugu


2 gerra mundiala 4b\n10. gaia. Bigarren mundu gerra by osgazbil 7898 views\n05 Bigarren Mundu Gerra by Hegoa 1950 views\nEuropar batasuna by altzaga3 1824 views\nEUROPAR BATASUNA by gaizkasaez 13428 views\nBIGARREN MUNDU GERRA ETA GERRA HOTZ... by Mentxu Gandarias 2422 views\n1. MUNDU GERRA Ane PEDROSA by Ana Espinosa 6594 views\n1. Segurtasun kolektiboaren porrota eta gerrako bidea\n2. Nazioen elkartearen eranginkortasunik eta faxismoaren aurka

1929 ko krisiak ondorio politiko eta sozial larriak:

Japoniak Mantxuria inbaditu.

1933-an Japonia Nazioen elkartetik bota.

1933-an Alemania nazioen elkartea utzi.

1935-ean Italiak Etiopia inbaditu.Erakunde horretatik bota zuten handik bi urtera.

\n3. Faxismoaren arteko lankidetza Italiak Alemania naziaren aldera bideratu zuen bere politika. Italiaren eta Alemaniaren arteko harremanak indartu. 1936-ko urrian Erroma-Berlin Ardatza sortu zuten. Azaroan Hilterrek Antikominterm ituna sinatu zuen Japoniarekin eta geroago Italiak.\n4. Baretze-politikaren porrota

Alemaniak espantzio-prozesua hasi Europan.

-Baretze politika:Europako herrialde guztiek Alemaniaren eskakizunak onartu beste gerra bat ez pizteko.

1938ko martxoan Alemaniar soldaduek Austria anexionatu.

Sudeteak hartu Alemaniak.

1938ko irailean Municheko Konferentzia. Konferentzia horretan Frantziak, Britainia Handiak eta Italiak Txekoslovakia eman Alemaniari.

\n5. Gerraren eragilea: Poloniaren inbasioa

Hitlerrek Polonia nahi. Frantziak eta Britainia Handiak ituna Poloniarekin.

1939ko abuztuan, Alemaniak eta SESBak Polonia banatzeko itun bat sinatu.

1939ko irailaren 1ean, Alemaniak Polonia inbaditu zuen.

\n6. ALEMANIAREN OFENTSIBA (1939-1941)\n7. Mendebaldeko frontea.

- Alemaniako armadak Polonia inbaditu,blitzkrieg taktika dinamikoa.

-Hitlerrek Danimarka eta Norvegia inbaditu.

Frantziaren aurkako erasoa jo.

-Holanda eta Belgika konkistatu,Ardenak eskualdetik abiatuta.

Alemaniak Alsazia eta Lorrena anexionatu.

-Frantzia bi zatitan:Frantzia eta Vichyko Frantzia.

\n8.

Frantziak porrot,Chamberlainek dimititu, Winston Churchillek bere lekua.

Hitlerrek Britania Handia inbaditzea erabaki.

Britaniarren flota alemaniarrena baino hobea,airea menderatuz kontrolatu.

Ingalaterrako Gudua-Alemaniak galdu.

Italia gerran sartu.

Afrikako iparraldean italiarrek zailtasunak.

Alemaniak tropak bidali laguntzeko- AFRIKA KORPS.

Italiak Grezia inbaditzea erabaki.

\n9. Ekialdeko frontea.

Alemaniarrek SESB inbaditu.

Helburua:Leningrand,Mosku eta Kiev okupatzea.

Helburua ez zuten lortu,ondorioz, errusiarrak berrantolatu eta borrokarako prestatu.

Gatazka luzea eta gogorra klimagatik.

\n10. Ozeano bareko gerra .

Japonia Ozeano Bareko potentzia nagusia.

Militar talde batek kontrolatu gobernua.

Diktadura militarra Tojo jeneralaren zuzendaritzapean.

Interes politiko desberdinak.

Japoniako flotak Pearl Harborri eraso eta AEBak Bigarren Mundu Gerran sartu aliatuen taldean.

\n11. Totalitarismoaren orden berria.

Gobernu naziak esplotazio ekonomikoa eta errepresio politikoa ezarri.

Juduak lan-esparruetan sartu,esklabo gisa.

Sarraskitze-esparruetan milioika pertsona hil.

\n12. Bigarren Mundu Gerra Eneko.B eta Iñaki\n13. Aliatuen garaipena (1942-1945)\n14.

1942. udaberriko porroten ondorioz, gerraren norabidea aldatu

Stalingrand. alemaniarrek erregai gutxi Kaukasoko petrolio erreserbak lortu nahi baina azkenean huts egin.

Alamein. Afrika korps Egipto konkistatzen saiatu Ekialde Erdiko petrolioa kontrolatzeko. Baina Rommel jeneralak galdu eta Afrika korpsen amaiera.

\n15.

Midway. Japoniarrek koral itsasoko guduan geldiarazi, aliatuek eta ondoren japoniarrak trampa batera erakartzen saiatu. Midwayen baina aliatuak ohartu eta japoniarren flota hondoratu.

\n16. Aliatuen kontraerasoak (1943)

Errusian, Alemaniako armadak azken ofentsiba bat egiten saiatu. Kurseko Guduan porrot egin. Alemania ofentsibotik defentsibora pasatu.

Afrikako iparraldetik aliatuek Italiako inbasiori ekin zioten Siziliatik. Erregeak Mussolini kargutik kendu eta Badoglio mariskalari eman. Aliatuek Erromara aurrera egitea geldiarazi zuten Montecassinon.

\n17.

Ozeano Barean , aliatuek japoniarrak geldiarazi, Guadalcanaleko Guduan 1943.

Mac Arthur igel jauzia taktika erabiliz.

Bi helburu: aurrera egitea eta base militarrak sortzea eta etsaien baseak isolatzea.

\n18. Aliatuen azken ofentsibak (1944-1945)

Errusiako armadaren arrakasta: Alemaniako mugara heldu.

Alemaniak Normandiako Lehorreratzea 1944.

Aliatuen xedea, mendebaldean fronte bat

irekitzea. Alemaniaren defentsa

haustea lortu eta 1944 Paris askatu.

Alemaniarrek Ardenetako Guduan porrot egin. Aliatuak Alemaniako hirien aurkako bonbardaketa estrategikoak egiten jarraitu: Hainbat hildako.

\n19.

1945 eko maiatzaren 2an Errusoak Berlin konkistatu eta geroago Italiako iparraldea errenditu zen.

Mussolini fusilatu zuten eta gerra amaitu egin zen Europan.

AEBek Iwo Jima eta Okinawa uharteak okupatu zituzten baina hildako asko izan zituzten.

\n20.

Gerra lehenbailehen amaitzeko gogoak izan zituzten.

Truman presidenteak bonba atomikoa jaurtitzeko agindua eman zuen eta Japoniako hiriak suntsitu zituen

Horren ondorioz baldintzarik gabeko errendizioa sinatu zuen 1945eko irailaren 2an.

\n21. Bakearen antolaketa Amaia Alonso\n22.

Zer baliabide erabili eztabaidatu, bake iraunkorra lortzeko.

Gerrak bi potentzia nagusi utzi

(AEB eta SESB).

Konferentziak Yaltan eta Potsdamen, estrategiak eta bakerako baldintzak adosteko.

Bake-koferentziak: Yalta eta Potsdam\n23.

Ekialdeko Europan, Stalinek hauteskunde libre eta demokratikoak egiteko konpromisoa, baina Mendebaldeko ikuskapenik ez zuen onartu.

Alemania armada gabe geratu

eta lau zatitan banatu.

NBE sortzea proposatu.

Yaltako konferentzian:\n24.

Aliatuen arteko desadostasunak.

Stalinen jarrera gogorra:

Itundako mugak gainditzen

zituzten lurralde-hedapenak proposatu.

Gauza bakarrean egon ados: naziek egindako gerrako hilketen arduradunen aurkako epaiketak hastea.

Potsdamgo konferentzian:\n25.

Polonia arazoa.

Britainia Handiak eta AEBek onartu SESBek Poloniako lurralde batzuk eskuratzea.

Alemania lau herrialderen artean banatu eta Austria Alemaniaren lurraldetik bereizi. Berlin eta Viena zatitu.

Parisko bakean, SESBek Poloniako ekialdea, Baltitkoko estatuak eta Ekialdeko Prusia hartu.

Lurralde-aldaketak\n26. Gerraren ondorioak Eneko eta Lander\n27. Hildakoak eta kontzientzien krisia

Gerra amaitu ondoren, Historiak hondamendi handienari aurre egin.

60 milioi hildako baino gehiago.

Gerra oso odoltsua Ekialdeko Europan.

\n28.

Mendebaldeko Europan eragina txikiagoa.

Bizirik atera zirenak krisi morala jasan.

Aliatuek nazien kontzentrazio esparruak aurkitu.

Agerian geratu biztanle zibilak sarraskitzeko taktika militarrak erabili zirela.

Honek eztabaida sakona .

\n29. Galera ekonomikoak

Materialen hondamendia beste edozein gatazkatan izandakoa baino handiagoa.

1945an komunikabide-sarea desagertu.

Europaren erdialdean petrolioa oso urria.

\n30. Aldaketa politikoak

Mendebaldeko Europak munduko politikaren nagusitasuna erabat galdu.

Gutxira inperio kolonialak ere galdu.

Horri aurre egiteko Europa bateratzearen beharra proposatu.

Gerra Hotza sortu.

\n31. Nazio Batuen Erakundea

Herrialde garaileek foro bat sortzea erabaki: NBE.

lau helburu zehaztu:

-Pertsonen eskubideak babestea.

-Bakeari eustea.

-Herrien determinazio librea.

-Herrien arteko lankidetza.

Erabaki garrantzitsuenak Segurtasun Kontseiluak hartu.

Bost herrialde beto eskubidea.

\n05 Bigarren Mundu Gerra


Kutxa Kultur Gelak: Sekula baino askotarikoagoa eta berritzaileagoa - Kutxa Fundazioa\nKutxa Kultur Gelak: Sekula baino askotarikoagoa eta berritzaileagoa\nArgitaratua: 06 Iraila 2019\nKutxa Fundazioaren aisialdi- eta kultura-programazioan, jada ezagunak diren Kutxa Kultur Geletan, izena emateko epea irailaren 11tik 25era izango da; jarduerak urriarekin hasiko dira eta 2020ko ekainera arte luzatuko dira. Geroago, izena emateko beste aldi batzuk irekiko dira adin txikikoentzako jardueretarako.\nKutxa Kultur Gelak programaren edizio berri honen hasierako ekitaldia irailaren 13an, 19:30ean, izango da Kutxa Kultur Kluban, Tabakalerako 1. solairuan. Ekitaldia literatura-solasaldi bat izango da Manuel Vilas, Fernando Marías eta Raquel Lanseros idazleekin.\nAurreko edizioetan bezala, aurten ere ikastaro guztietan sustatuko dira bizi-ohitura osasungarriak eta elikadura sano eta orekatua Izangood programaren bidez.\nKutxa Kultur Gelak-en programazio zabalak aurten aldaketa eta berritasun ugari ditu. Alde batetik, helduentzako programaren urteko eta udaberriko tailerren iraupena ekainera arte luzatuko da eta doako jarduera berriak izango dira, adibidez, bisita gidatuak Getariako Cristóbal Balenciaga Museora eta gaikako ibilbideak Donostian zehar. Halaber, nabarmentzekoak dira egile-ikastaroak, adibidez Iñigo Lavado, Borja Vaquerizo, José Aguado… sukaldarienak, baita Dani Corman-en ardo-dastatze ikastaroa ere. Bestalde, nerabeentzako #izanezberdin programan hitzaldiak eta doako lantegiak eskainiko dira.\nKutxa Fundazioak diruz laguntzen ditu jarduera hauek guztiak (300 proposamen baino gehiago daude) eta prezio murriztua eskaintzen die Kutxabankeko bezeroei. Gogoratu izen-ematea ezinbestean www.kutxakultur.eus/eu/aulas webgunearen bidez egin behar dela irailaren 11ko 09:00etatik irailaren 25eko 14:00ak arte, eta eskakizun bakarrak 18 urte beterik eta banku-txartel baten jabe izatea direla, eskaera bana egin behar duzularik parte hartu nahi duzun jarduera bakoitzeko. Kobrantza eskaeraren unean egingo da eta mezu elektroniko bat jasoko da izen-ematearen egiaztagiriarekin. Agiri hori gorde egin behar da egiaztatzeko.\nBaduzu non aukeratu Kutxa Kultur Gelak programa berrian!\nZatoz Tabakaleraz gozatzera!


kritiken hemeroteka » Elvis, Lebowski eta beste kontu batzuk\n« Cano bidaiak | Hiriz hiri »\nElvis, Lebowski eta beste kontu batzuk Jose Jabier Fernandez / Euskaldunon Egunkaria, 1998-06-27\n“Eliza katolikoaz gain, badago beste sekta bat munduko zoko gehien-guztietara zabaldu dena. Ez dihardut Jehovaren lekukoez, ezta protestanteez edo musulmanez ere. Elvisen elizaz baino”.\nHorrela hasten da Xabier Montoiaren azken liburua. Lana bidaia-liburu bat da, Estatu Batuetatik egindako bidaia baten kronika. Getxo, Nashville, Menphis, Graceland eta Lauderdale Courts dira Montoiak bisitatzen dituen hiriak. Leku hauek guztiak lotzen dituen pertsonaia Elvis Presley da. Montoiaren bidaiaren helburua hori baita, Elvisen inguruan gauza gehiago jakin, batez ere Elvis hil eta gero hark sortu duen ikusmiragatik.\nLiburuaren gaia hau izanik, lanaren abiapuntua ez da txarra. Alde batetik, Montoiaren azken liburua gogoratu behar da: Gasteizko hondartzak izeneko ipuin bilduma, nire iritziz, Montoiak orain arte idatzi duen literatura lan biribilena da. Beste alde batetik, ez dugu ahaztu behar Montoia bera musikaria dela, eta musikari bikaina gainera, bai abestiak konposatzen eta baita jotzen ere.\nLiburuaren jeneroari dagokionez, azken aldi honetan euskal literaturan bidaia liburuena modan jarri den jeneroa da. Baina Montoiak aukeratu duen bidea ez da Muruak eta Unzuetak, Izagirrek, Aranbarrik edota Olasagarrek aukeratutakoa. Montoiak liburu hau idazteko orduan beste liburu eta idazle batzuk hartu ditu kontuan. Batez ere Estatu Batuetako beat belaunaldikoak, Jack Kerouac eta lagunak. Horien guztien eragina Montoiaren obran, eta, batez ere, lehenengo liburuetan, eta azken honetan bereziki, garbi antzematen da.\nBaina eragin hau bere beste lanetan egokia izan zen bezala, oraingoan Montoiak ez du hain emaitza onik lortu. Elvisen aztarnak ezagutzeko asmoak biribilez egindako bidaia liburu honetan formak garrantzia handiegia hartu du. Orokorrean, liburuan Montoia idazkeraz eta estiloaz edukiez baino gehiago kezkatu da. Hala ere, Elvisez, haren musikaz eta beste erritmoez egin duen dokumentazio lana txalogarria da, baina ez da nahikoa.\nElvisen inguruan gauza asko kontatzen dizkigu, gehienak oso interesgarriak, eta badirudi Montoiarengan bidaiak eragina izan duela. Hots, Elvisekiko Montoiaren iritzia edota jarrera ez da bera bidaiaren hasieran eta bidaia amaitutakoan. Pasarte askotan, gainera, Elvisez gain, Estatu Batuetako gizartea ere islatzen du. Hori egiten duenean, ni Coen anaien azken filmaz (Lebowski handia) gogoratu naiz. Coen anaiek erabiltzen duten umore beltza eta kritikoa Montoiaren idazkeran ere bai baitago.\nHala ere, orokorrean lehen esan duguna gertatzen da. Liburuan harribitxiak bezain onak diren xehetasunak eta ukituak daude, baina orokorrean galdera gehiegi gelditzen dira erantzun gabe: bidaiaren zergatia, Montoiaren iritziak, Montoiaren jarrera… Liburuaren abiapuntuak interesgarriak eta onak dira, baina bukaeran hori guztia testuratzeko orduan zerbait ez dela ongi ibili dirudi. Sentsazio horrekin amaitzen du irakurleak liburua. Ez dakit zer den, bidaia bera, Elvis, Montoiaren gogoa…\nAgian Coen anaien filmetan bezala, liburu honetan ere istorioa alde batera utzi eta pertsonaiekin eta beraien ekintza eta jarrerekin gelditu beharko genuke. Baina Coen anaiak bi soilik dira, eta Montoiak askoz hobeto egin ditzake gauzak.


Ospitale - Wikipedia, entziklopedia askea.\ngaixoak artatzeko eraikitako azpiegitura\nOspitalea edo erietxea gaixoak artatzeko eraikina da. Kudeaketari dagokionez, publikoak edo pribatuak izan daitezke, edo bitarikoak.\nBasurtuko Ospitalea, Bilboko ospitale publiko nagusia.\nTamainaren eta zerbitzatutako eremu geografikoaren arabera , aldiz, ospitale nagusiak eta eskualde-ospitaleak bereizten dira.\nAzkenik, eskainitako zerbitzuen arabera, ospitale orokorrak (era guztietako gaixoentzakoak) edo espezializatuak (mota jakin bateko gaixoentzakoak) ditugu. Azken mota horretakoak dira erietxe psikiatrikoak, errehabilitaziokoak, zaintza aringarrikoak, adineko gaixoentzakoak eta abar.\n1.1 Ospitaleen sorrera eta hitzaren jatorria\nOspitale edo erietxeei ere eritegi, sendategi, gaixotegi, gaixoetxe eta osategi izena ematen zaie.\nOspitaleen sorrera eta hitzaren jatorriaAldatu\nMediku bat, ospitale batean gaixoak bisitatzen. Alemaniako grabatua, 1682koa.\nOspitaleak Erdi Aroan sortu ziren, eta orain ez bezalako zereginak zituzten: pobreentzako ongintzako etxeak ziren, erromesentzako ostatuak, edo ospitale eskolak. Izan ere, ospitale izena latinezko hospes hitzetik dator. Latinezko hitz horrek «atzerritarra» edo «arrotza» esan nahi du, hau da, ostatu hartu duen norbait. Latinezko hitz horretatik eratorritako hospitium izenak «abegia» esanahia hartu zuen, hau da, ostatu hartzen duenaren eta osatu ematen duenaren arteko harremana, adiskidantza, harrera ona. Metonimiaz, latinezko hitz horrek «ostatatzeko gela», «ostatua» esanahia hartu zuen.\nHalaxe, hospes da euskarazko ostatu hitzaren eta haren eratorrien erroa (p erori zen, ingelesez bezalaxe, fonetika arrazoiak direla kausa). Hortik datoz ostatu, ostalari, ostalaritza, ostaleria, ostatatu, bai eta euskarara frantsesaren bidez heldutako hotel hitza ere.\nMedikuntzaren praktikan sendagileak eta erizainak egile garrantzitsuak badira ere, ospitaleetan hainbat motatako langilek jarduten dute, asko osasungitzatik kanpokoak: administrariak, informatikariak edo sukaldariak, besteak beste.\nEritegiak hainbat ataletan banatuta daude, batzuetan eraikin berean sartuta eta beste batzuetan banadutako pabiloietan.\nOrokorrean, atal nagusiak hauexek dira:\nLarrialdietako zerbitzua: Kaletik edo beste osasun zentro batetik datozen gaixo akutuak atenditzeko tokia da, gaixotasun larriak eta presazkoak pairatzen dituztenak.\nGaixoak ingresatzeko unitateak, espezialitate medikoen arabera bananduta.\nEbakuntza-gelak barne hartzen dituena.\nLaborategiak: Biokimika, Mikrobiologia, Anatomia patologikoa, Odol-bankuak.\nAdministrazioko lanak egitekoa.\nBeste batzuk: Artxiboak, hornidura-bulegoak, biltegiak, sukaldea.\nOspitale nagusietan, unitate bereziak ere badaude, hala nola:\nZIUak edo Zainketa Intentsiboetako Unitateak.\nABUak edo Anestesiaondoko Bizkorketako Unitateak.\nErietxe publikoak Hego Euskal Herrian Osasunbideak kudeatzen ditu Nafarroan eta Osakidetzak EAEn.\nLurralde osoan erreferentziazko ospitale publikoa hainbat arlotan Gurutzetakoa da, Barakaldon. Arlo pribatuan, aldiz, Klinika Unibertsitarioa da garrantzitsuena, Iruñean dagoena.\n↑ «eritegi» www.euskaltzaindia.eus (Euskaltzaindiaren Hiztegia) (Noiz kontsultatua: 2021-09-01).\n↑ «sendategi» www.euskaltzaindia.eus (Euskaltzaindiaren Hiztegia) (Noiz kontsultatua: 2021-09-01).\n↑ «gaixotegi» www.euskaltzaindia.eus (Euskaltzaindiaren Hiztegia) (Noiz kontsultatua: 2021-09-01).\n↑ «gaixoetxe» www.euskaltzaindia.eus (Euskaltzaindiaren Hiztegia) (Noiz kontsultatua: 2021-09-01).\n↑ «osategi - Elhuyar hiztegiak» hiztegiak.elhuyar.eus (Noiz kontsultatua: 2021-09-01).\n↑ Cassell's Latin Dictionary, 260th. Thousand.\nAzken aldaketa 30 ekaina 2022(e)an, 17:10(e)tan\nOrriaren azken aldaketa: 30 ekaina 2022, 17:10.


Auzotegi Kultur Etxea | elinberri | Page 2\nTXANTREAKO AUZOTEGIKO EKINTZAK\nOstegunean arratsaldeko 19:30etan Orreaga Vazquez-en erakusketaren inaugurazioa izanen dugu. Azkenik, ostiralean, arratsaldeko 18:00etan GAKOA Gazte Kooperatibaren aurkezpena izanen dugu. Animatu eta pasa zaitez AUZOTEGI KULTUR ETXETIK\n2017. otsailak 18\n“Euskal Herriko pegatak (1965-1979)” Euskal memoria fundazioak argitaratutako liburuaren aurkezpena izanen dugu Otsailaren 23an 19:00etan Auzotegi Kultur Etxean. Eta Otsailaren 13tik 24ra ERAKUSKETA ikusgai izanen duzue!\nAlde batetik informatu nahi dizuegu ostiral honetan ostiral eroak dinamikarekin hasiko garela. Hileko azken ostiraletan ekintza ezberdinak izanen ditugu AUZOTEGIn. Oraingoan bi taldeen rock kontzertuak izanen ditugu, Xoriñoak Kaloian eta Hartzak Blues Band taldeekin hain…\nIruñean edo gertu bizi bazara, Txantreako Auzotegian egiten dugun asteroko tailerra ikasturte osoan zehar parte hartzeko irekita dago (urritik-maiatzera). Inoiz ez baduzu gurekin Clown lana egin, saio bat dohainik froga bezala egitera etor zaitezke. Aurretik…\n2017. urtarrilak 14\nTXANTREAKO ERAGILE ETA KOLEKTIBOEN EGUTEGI PARTEKATUA\nAuzoko eragile eta elkarteak antolatzen ditugun ekintza ezberdinak askotan egun eta ordutegi berdinetan bat egiten dute. Honek, deialdi ezberdinei kalte egiten die. Gaur egun, tresna asko ditugu hori gertatu ez dadin. Egutegi partekatu bat sortzen…\nTXANTREKO JAI TXIKIAK\nHurrengo astean auzoko JAI TXIKIAK dira eta AUZOTEGIK ekitaldi mordo bat antolatu ditu. Hemen duzue egitaraua. Ongi pasa asteburua.


Intsektuetatik datozen irinak akuikulturan bideragarriak diren aztertzen dute, arrain-irinen alternatiba gisa | Consumer\nIkertzaileek adierazi dute egungo elikadura-iturriak agortzea faktore mugatzailea izango dela akuikulturarentzat.\nEgilea: mediatrader 2010-ko apirilak 7\nAlmeriako Unibertsitateko (UAL), Granadako Unibertsitateko (UGR) eta Espainiako Ozeanografia Institutuko ikertzaileek aztertuko dute intsektuetatik datozen irinen erabilgarritasuna akuikulturan erabiltzen diren arrain-irinen alternatiba gisa. Sustatzaileek azaldu zutenez, proiektuak proteina-iturri berri horren bideragarritasuna ebaluatu nahi du, “egungo elikagai-iturriak agortzea faktore mugatzailea izango baita etorkizuneko akuikultura-industriarako”.\nZientzialariek intsektuetan oinarritutako pentsuak proposatzen dituzte, gizakiarentzat elikagai iturriekin lehia egiten ez dutenak eta arrainen digestio fisiologiara “erraz” egoki daitezkeenak, animalia jatorria dutelako. Ekimenak pentsu horiek arrainekin egindako in vivo elikadura-saiakuntzetan duten eraginkortasuna ebaluatuko du. Horretarako, produktuaren kantitatea eta kalitatea baloratuko dira, eta, azkenik, intsektu-irin horien erabileraren balantze ekonomikoa.\nMaskota exotikoen hazkuntzan ohikoak diren zenbait espezie ebaluatuko ditu ikerketak, hala nola harrak, kilkerrak eta matxinsaltoak (“Tenebrio molitor”, “Zophoba morio”, “Achetra domestica”), merkatuan erraz eskuratzeko modukoak direlako. Lepidoptero baten larba ere erabiliko da (“Plodia interpunctella”). “Intsektuetan oinarritutako irin horiek elikagarriak izateaz gain, arrainentzako erakargarriak ere izatea da asmoa”, azaldu zuen proiektuan parte hartzen duen UAL ikerlari batek, Fernando García Barrosok.\nLanaren egileek bi uretako espezietan kontrastatuko dute irin horien erantzuna, elikadura-motari eta elikagaiak erabiltzeko digestio- eta metabolismo-gaitasunari dagokienez. Zehazki, Espainiako hegoaldean modu tradizionalean landutako espezie bat aukeratu dute: urraburua (“Sparus aurata”), elikadura haragijalekoa, eta tilapia (“Oreochromis sp.”), bere habitat naturalean intsektu-larbak jaten dituen espezie omniboroa.\nIkertzaile-taldeak onartu zuen gaur egun intsektu-irinak ezin direla kalitatezko eran lehiatu arrain-irinarekin. Hala ere, irin horiekin etorkizuneko akuikulturarako elikabide berriak irekitzen direla ohartarazi zuen.\nalternatiba bideragarritasuna akuikulturan harinas procedentes de insectos-eu harinas-eu insectos-eu


» Pedagogia Kritikoak. Irakasleentzako prestakuntza\nKurtsoen helburua irakasleak Oteizaren obrara hurbiltzea da, betiere metodologia ireki eta partaidetzazko batetik, ikasgelan landu daitezkeen proiektuen lagungarri gisa. Prestakuntza era erdi presentzialean jorratuko da, museoko lana eta online prestakuntza konbinatuta.\nJarduera guztiak doakoak dira. Asistentzia ziurtagiria emanen da.\nIkastaroak gaztelaniaz izanen dira, baina dokumentazioa eta bibliografia euskaraz emanen dira.\nPosta elektroniko bidezko erreserbak helbide honetan: didactica@museooteiza.org\nDibertsitatearen artea. Integrazioa, interrelazioa eta konexioa arte-hezkuntzaren praktikan\nDatak: lehen taldea 2020ko azaroaren 23 eta 24, bigarren taldea 2021eko otsailaren 10 eta 11 . Ordutegia: asteazken eta ostegunetan, 17:00etatik 19:00ak arte. Taldeak zehaztu beharreko online saioak.\nIraupena: 4 lan-saio (2 presentzial eta 2 birtual). P\nHartzaileak: heziketa arautuaren barnean zein horretatik kanpo dibertsitate funtzionaleko kolektiboekin lan egiten duten irakasleak.\nJorge Oteiza esperimentazio prozesuan. Eskultura laborategi gisa\nDatak: lehen taldea 2020ko azaroaren 25 eta 26, bigarren taldea 2021eko otsailearen 17 eta 18.\nOrdutegia: asteazken eta ostegunetan, 17:00etatik 19:00ak arte. Taldeak zehaztu beharreko online saioak. Iraupena: 4 lan-saio (2 presentzial eta 2 birtual)\nHartzaileak: Jorge Oteizaren obratik abiatuta ikasgelan arte-hezkuntzaren praktika lan tresnatzat erabiltzeko interesa duten Haur eta Lehen Hezkuntzako irakasleak eta hezkuntza ez formalekoak.\nDatak: lehen taldea 2020ko abenduaren 2 eta 3, bigarren taldea 2021eko otsailearen 24 eta 25. Ordutegia: asteazken eta ostegunetan, 17:00etatik 19:00ak arte. Taldeak zehaztu beharreko online saioak. Iraupena: 4 lan-saio (2 presentzial eta 2 birtual)\nHartzaileak: Geografia eta Historia, Artearen Historia, Marrazketa, Heziketa Plastikoa eta Ikusizkoa eta Matematikak ematen dituzten Bigarren Hezkuntzako eta Batxilergoko irakasleak, eta artetiko transbertsalitatean interesatutako irakasle oro.


EBk bidea ireki du erraldoi digitalek 5.000 milioi euro gehiago ordain ditzaten | Ekonomia | Berria\nEnpresa digitalak. Zergapetzeko proposamenak\nEBk bidea ireki du erraldoi digitalek 5.000 milioi euro gehiago ordain ditzaten\nFakturazioaren %3ko tasa ezarri nahi die Googleri, Facebooki eta enparauei, sozietate zerga arautzeko modua sakon erreformatu artean. Estatu kide batzuen errezeloari, AEBen erreakzio posibleari buruzko kezka gehitu zaio\nPierre Moscovici Finantza eta Ekonomia Gaietarako komisarioa, atzo, tasa digitala aurkezten. OLIVIER HOSLET / EFE\nGoogle, Facebook, Airbnb, Twitter eta halako enpresen zerbitzuetan erabiltzaile batek klik egiten duen bakoitzean, engranaje komertzial konplexu bat jartzen da martxan. Dirua badago klik bakoitzaren atzean, baina erraldoi digitalen irabazien parte handi batek ihes egiten dio zergapetzeari. Enpresa arrunt batek irabazten dituen ehun eurotatik 23 ordaintzen ditu zergetan, eta hamar baino gutxiago oinarri digitala duten konpainia berriek. Batzuetan, ezta hori ere. Europako Batzordeak hutsune hori estaltzeko proposamen bat aurkeztu du.\nZergatik ordaintzen dute horren gutxi irabazi gehienak sarean eskuratzen dituzten enpresek? Arrazoietako bat da sozietate zergaren egitura bera, mende batez oinarri bera izan duena. Konpainia bat zergapetzeko, lurralde batean lantegi bat, saltokiak edo langileak eduki behar zituen. Presentzia fisiko bat, azken finean. Interneten loraldiak hankaz gora jarri du eredu hori.\nEkonomiaren izar berriak dira multinazional teknologikoak, eta, horien artean, digitalak dira distiratsuenak. Urtero %14 handitzen dituzte salmentak, batez beste; telekomunikazio enpresen hazkundea, berriz, %2 da, eta %0,2 bestelako multinazionalena. Krisiak estututa, gobernu ugari erne jarri ditu erraldoi digital horien negozio gehiena zergapetze sistematik at geratzeak.\nZerga kontuetan Europako Batasunak daukan adostasun bakanetako bat da sozietate zerga eguneratzeko hartu behar den norabide orokorra: negozioa egin eta irabazia lortzen den eremu geografikoan ordaindu behar dira zergak. Hori da, era berean, Bruselak hartu duen oinarria multinazional digitalei nondik heldu erabakitzeko tenorean.\nBatzordearen proposamenak bi atal ditu. Egokiena litzateke sozietate zerga arautzeko modua sakon aldatzea, nazioartean koordinatuta, ahal den neurrian. Erreforma horren helburua litzateke, garai batean presentzia fisikoa kalkulatzeko egin zen bezala, konpainia baten presentzia digitala neurtzeko modua adostea, ondoren lurralde bakoitzean zergak horren arabera ordain ditzan.\nOCDE Ekonomia Lankidetza eta Garapenerako Erakundean emandako pausoak gutxi izan dira, eta estatu kide batzuk, Frantzia buru, enpresa digitalak zergapetzeko alternatiba bila aritu dira. Saiakera horretan sortu zen enpresei tasa finko bat ezartzeko ideia, salmentetan oinarrituta.\nTasa, bitarteko irtenbidea\nBruselak nahiago du luzera begirako konponbidea —sozietate zerga gaurkotzea—, baina bien bitartean tasa bat jartzeko modua proposatu du, ezer egin ezean estatu kide bakoitzak irtenbide propio bat bilatzeko arriskua ikusita. Galerarik premiazkoenak estali ahal izateko, diru sarreren %3ko tasa bat izango litzateke.\nNork ordaindu beharko luke tasa hori? Batzordeak erabiltzailearen parte hartze aktiboena behar duten jarduerak ditu jopuntuan: sarean jarritako publizitatea, erabiltzaileen datuen salmenta, eta erabiltzaileen arteko bitartekaritza errazten duten plataformak.\nGoogle, Facebook, Twitter eta Airbnb sartuko lirateke sailkapen horretan, besteak beste. Amazonen eta Appleren negozioaren parte handiena kanpoan geratuko litzateke, eta gauza bera gertatuko litzateke Netflix eta Spotify plataformekin, proposamenak kanpoan utzi baitu ondasun fisikoen salerosketa eta ikus-entzunezko edukiak tasa bidez zergapetzeko aukera.\nMunduan gutxienez 750 milioi eta Europako Batasunean 50 milioi fakturatzen dituzten enpresek ordainduko lukete tasa berria. Aurreikuspenen arabera, 150 bat enpresari ezarriko litzaioke, eta urtero gutxienez 5.000 milioi bilduko lituzkete ogasunek.\nBitarteko konponbide gisa aurkeztu dute tasaren diseinua. Helburu nagusia litzateke luzera begira negozio digitalak zergapetzeko formula komun eta egonkor bat adostea, eta, eztabaida hori bideratzeko asmoz, aldagai posibleak aurkeztu ditu batzordeak.\nEnpresek lurralde jakin batean zergak ordaindu beharko dituzten edo ez erabakitzeko, hiru muga aurreikusi dira: zerbitzu digitalen fakturazioa zazpi milioi eurotik gorakoa izatea, 100.000 erabiltzaile baino gehiago izatea, edo sarean sinatutako negozio kontratuak 3.000 baino gehiago izatea. Hiru baldintzetatik bat betez gero, enpresak zergak ordaindu beharko lituzke lurralde horretan.\nTasa baino zabalagoa litzateke, jarduera gehienak kontuan hartuko bailituzke: publizitatea, datu salmenta, bitartekaritza zerbitzuak, eta baita streaming bidezko harpidetzak ere. Eredu berriak Europa mailako sozietate zergaren oinarri bateratuarekin funtzionatuko luke, eta bi aldiz zergapetua ez izateko araudia berrikusi beharko litzateke.\nZailtasunak aurrera begira\nZalantza ugari daude tasaren proposamenari buruz. Hasteko, sozietate zergaren fundamentuetako batekin haustea dakarrelako. Sozietate zergaren erreferentzia irabaziak dira; hau da, enpresa batek zergak ordaintzen ditu irabaziak dituen neurrian, eta ez baditu, ez du ordaintzen. Bruselak proposatu duen tasan diru sarrera gordinak bihurtu dira kontuan hartu beharrekoa —saldutakoa, azken finean—. Pierre Moscovici Finantza eta Ekonomia Gaietarako komisarioak argudiatu zuen gaur-gaurkoz ez dagoela modurik mozkinak erabiltzeko, eta bide bakarra zela fakturazioari erreparatzea.\nBidea ez da erraza izango. Gaur bertan egingo den Europar Kontseiluan estatuburuek lehen eztabaida izango dute gaiari buruz, baina ez da erabakirik hartuko. Batasuneko bost herrialde handiek (Alemania, Frantzia, Italia, Erresuma Batua eta Espainia) ezohiko aliantza eratu dute enpresa digitalen zergapetzea zorrozteko. Kontrako aldean, zerga politika gogortzeko edozein keinuren aurkakoak izango dituzte: Irlanda, Luxenburgo, Herbehereak eta Austria. Estatu kide guztiek akordioa egitea beharrezkoa da aurrera egiteko, eta hor daude bestelako esperientziak —Tobin tasa ezartzeko ezintasuna, kasurako—.\nBarruko errezeloei kanpokoak gehitu behar zaizkio. Europako Batasuna eta AEBak justu guda komertzial baten hastapenetan daudela iritsi da iragarpena. Moscovicik behin eta berriro ukatu zuen AEBetako konpainiak zigortzea dela helburua, baina beste kontu bat da nola ikusiko den Atlantikoaren beste aldean, jakinda erraldoi digital nagusiak bertakoak direla. Arriskua dago tasa digitala altzairuarekin eta aluminioarekin hasi den eztabaida garratzaren erdian kokatzeko.


'Petite maman' filma emango dute jatorrizko hizkuntzan - Zarautz - Zarauzkohitza.eus\n'Petite maman' filma emango dute jatorrizko hizkuntzan\nAritz Mutiozabal 2021-11-23 10:00\nModelo aretoak asteartetan abiatutako saio originalen barruan, Petit maman ikusteko parada izango da gaur arratsaldean. Jatorrizko hizkuntzan eskainiko dute, frantsesez, eta azpitituluekin lagunduta. Saioa 20:30ean izango da.\nCeline Sciamma zuzendariaren azken filmak dolua du ardatz zortzi urteko neskatxa baten ikuspegitik. Giro poetikoan kontatuta dago gertuko norbaiten absentzia eta horrek eragiten duen maitasun gabezia.\nPelikula honek hainbat aitortza jaso ditu zenbait jaialditan: Donostiako Zinemaldiko Perlak atalean Publikoaren Saria, Berlingo Zinema Jaialdiko Publikoaren Saria eta BIFAko Nazioaretko Film Independente Onenaren Saria.


Ikus-entzunezkoen merkatua eta kontsumo eredua irauli dituzte streaming bidezko plataforma handiek. Plataforma globalek. Daudenez gain, lehiakide handiak iritsiko dira laster: Applek eta Disneyk azaroan jarriko dituzte martxan ikus-entzunezko plataforma berriak, bereziki Netflixekin eta Amazonekin lehiatzeko. 2020an, gehiago iritsiko dira: WarnerMediaren HBO Max, Quibi —gailu eramangarrien kontsumoa lehenetsiko duena—, NBC Now —Comcast komunikazio taldearena—...\n«Plataformen eta edukien burbuila bat dago», baieztatu du Elena Neira Kataluniako Unibertsitate Irekiko (UOC) komunikazio ikasketetako irakasle eta GAME taldeko ikerlariak. Plataformak egiten ari diren aldaketak sakonean ikertzen dihardu, eta La otra pantalla liburuaren (UOC) egilea da. Netflixen datu batzuk eman ditu, enpresen inbertsioak testuinguruan jartzeko: munduan 151 milioi harpidedun baino gehiago ditu; harpidetza bakoitzeko hiru bezero badaude, ikusleak 453 milioi dira. Eta bakoitzak egunean bi ordu pasatzen baditu edukiak ikusten, egunean 900 milioi orduren ikustaldiak ditu Netflixek.\nEuskal Herriko datuak ere esanguratsuak dira: Euskal Hedabideen Behategiaren azken urtekariaren arabera, Hego Euskal Herrian 34 urte baino gutxiago dituzten ikusleen %39rengana iristen da Netflix. Unibertsitateko ikasleen kontsumoa aztertu zuten EHUren eta EITBren arteko Applika ikerketa proiektuko kideek. 18-25 urte arteko ikasleen %47k Netflixen edukiak kontsumitu zituzten iaz. Gehienek fikzioa eta telesailak aipatzen zituzten eduki kutunen artean. Ikerketa hori egin zutenetako bat Rebeka Garai da, EITBko Audientzia Saileko arduraduna, eta, haren ustez, arreta ez da bakarrik kontsumitzaile gazteengan jarri behar. «Beste adinetan ere lupa jarri behar da, kontsumo mugimendua ez baita bakarrik publiko gazteetan gertatzen ari; beste publikoetan ere ari da gertatzen». Ikusle horietako gehienak nahi dutena nahi dutenean ikustera ohitu dira. Kontsumo eredua aldatu egin da, ikuslea ez baitago telebista kateen programatzaileen zain. Ikuslea bere tronuan dago, eskaintza zabal eta oparo batekin.\nNetflix da plataformetako liderra munduan: GECA aholkularitza enpresaren datuen arabera, harpidedunen %24 dira bereak. Txinako plataformen gorakadak jaitsi du ehunekoa, baina plataforma horiek Asiako herrialdean baino ez dira ikusten. Eta, kontsumitzaileak kateatzeko, Neirak uste du filmak edo bideo laburrak baino eraginkorragoak direla telesailak: «Telesail bat ikusteak planteatzen duen kontsumo jarraituak eta errepikatuak eraginkortasun handiagoa du. Telesail original esklusiboak estreinatzeak pisua irabazi du; ospe eta prestigio handiko produktuak bihurtu dira». Netflixen kasuan, denboraldi bateko atal guztiak aldi berean estreinatzen ditu atariak, eta horrek badu bere arrazoia: Deloitte enpresaren ikerketa baten arabera,AEBetako hamar harpidedunetik zazpik telesailen maratoiak egiten dituzte.\nBeste plataforma eta kate batzuek, aldiz, astean atal bat estreinatzeko ohiturari eusten diote. HBOren Game of Thrones telesaila da eskaintza horren adibide esanguratsuena: maiatzaren 19an eman zuten azkeneko atala. Egun horretan, AEBetan 19 milioi ikus-entzule izan zituen. Internet bidez milioika ikusle gehiago batu ziren gero; zain zeuden denak, estreinaldi horren zain. Antza denez, Apple eta Disney konpainien plataforma berriek ez dituzte atal guztiak batera jarriko; gehienez ere bi edo hiru atal hasteko, eta hurrengoak, astean behin.\nNeiraren iritziz, telebista ez da hil. «Baina kontsumo eredu berriak eta gazteengan horrek izan duen arrakastak telebista egokitzera eraman du». Ikerlariak etorkizun iluna iragartzen dio egoera berrira egokitzen ez denari: «'Hemen eta orain' ereduan balio erantsirik eskaini gabe, ezinezkoa izango da gainditzea kontsumitzaileak nahi duena eta nahi duenean ikusteko duen erosotasuna eta erakargarritasuna».\nNetflix, Amazon Prime Video, HBO, Disney+ eta Apple TV+. Gutxienez bost erraldoi horiek izango dituzte lehiakide lehendik martxan diren telebista kate jeneralistek, eta ez dute erraza izango. Neiraren arabera, telebista tradizionaleko kateek kontzientzia hartu beharko dute haien bataila beste bat dela: «Hurbiltasuneko edukietan egin beharko dute lan, ikusleekin konektatzeko, eta zukua atera beharko diote luzaroan eusteko bidea eman dienari: milaka pertsonarekin batera esperientzia bat partekatzen ari zaren emozioa, zuzenean».\nAmeriketako Estatu Batuetakoak dira streaming bidezko plataforma handienak. Europan indarrez sartu dira —kritikak ari dira jasotzen askotan zerga gutxi ordaintzen dituztelako—. Milioika kontsumitzaile bereganatu dituzte, eta horrek merkatuko eragile indartsuenak mugiarazi ditu: Erresuma Batuan, BBC eta ITV batu dira Britbox streaming bidezko zerbitzua sortzeko —udazken honetan jarriko dute martxan—; Frantzian, Salto plataforma jarriko dute martxan neguan France Televisions talde publikoak eta TF1 eta M6 kate pribatuek; Espainian, telebistaren merkatua kontrolatzen duten bi talde handiek (Mediaset eta Atresmedia) ordainpeko zerbitzuak abiarazi dituzte uda honetan —Mediasetek futbola du eduki izar; Atresmediak, bereziki telesailak—. Herrialdeen arteko akordioak ere iristen ari dira; esate baterako, Italiako, Frantziako eta Alemaniako telebista publikoek aliantza bat egin dute, aurrekontu handiko telesailak ekoizteko —aurrenekoa Leonardo da Vinciri buruzkoa izan da—. Eta Eskandinavian, Danimarkako, Norvegiako, Finlandiako eta Islandiako telebista publikoek Nordic 12 plataforma komuna sortu zuten iaz.\nGarazi Goia Sky taldeko Negozio Garapeneko zuzendariak ondo baino hobeto ezagutzen du merkatu britainiarra, hamabost urte baitaramatza bertan lanean. Britboxek izango dituen ezaugarriak iragarri ditu: «Bereizgarritasuna eta zerbait desberdina egitea izango da Britboxeko arduradunen helburua. Hainbat edukitarako esklusibotasuna izango dute, britaniar kultura, sormena eta talentua sustatzeko helburuarekin. Beste inork ez du hori egiten hain modu argian eta zuzenduan. Bi telebista publiko handiak atzean izanda, ezin zuen bestela izan». Erresuma Batuko beste streaming zerbitzuak baino merkeagoa izango da BBC eta ITV telebistena. Edonola ere, Goiaren arabera, Erresuma Batuan ohikoa da etxe batean hiru zerbitzu egotea: Sky, Netflix eta Amazon, esaterako.\nEspainiako taldeen kasuan, Garaik esan du haien xedea irabaziak lortzea baino ez dela: «Errentagarritasuna eta irabaziak lortzen jarraitu behar dute, eta eskaintzaren eta eskariaren logikari jarraituko diote. Kasu bakoitzean desberdina da nola egingo duten, baina helburu bera dute». Atresmedia irailaren 8an hasi zen bere saio batzuk Atresplayer Premium ordainpeko plataforman jartzen, irekian eman aurretik; lehen edukia telesail bat izan zen, baina entretenimenduzko saio batzuekin ere gauza bera egiten ari da. Komunikazio taldeak, halaber, Atresmedia Studios sortu zuen iaz, eta bertan ordainpeko plataformentzat telesailak ekoitzi eta grabatzeari ekin diote —aurrenekoa Alex Pina nafarrak sortutako El embarcadero izan zen, Movistar+ plataformarentzat—.\nFrantziako kasuan, Delphine Ernotte France Televisions taldeko presidenteak —Baionan jaioa da— nabarmendu du hiru talde mediatikok bat egingo dutela nazioarteko eragileei aurre egiteko. Talde bakoitzak bere saio onenak jarriko ditu Salto plataforma berrian, eta horietako batzuk aurretik inon ikusi gabekoak izango dira. Frantziako Lehiakortasunaren Autoritateak abuztuan eman zion baimena plataforma martxan jartzeko eskaerari. «Frantziako ikus-entzunezko sektorean, Salto ataria aurrerapauso handia izango da», nabarmendu zuten hiru talde sustatzaileek. Plataformaren aurrekontua 50 milioi euro ingurukoa izango da aurreneko urtean.\nGoiaren arabera, ikus-entzuleentzat aniztasun eta aukera asko dago gaur egun, «eta orokorrean kalitateko eduki gehiago». Denbora galdu beharrik gabe, «gomendio perfektuak» egiten asmatzea jarri du enpresen xede. «Telebista zerbitzuok bezero bakoitza ezagutzen dugula sentiaraztea lortu behar dugu. Edukiak kontsumitzeko esperientzia berri bat». Horretarako, datuak, inteligentzia artifiziala, machine learning (ikasketa automatikoa) eta ikusleen pertsonalizatzea ari dira erabiltzen enpresak.\nNeirak iragarri duenez, formatu interaktiboek eta errealitate birtualak sakoneko eraldaketak ekarriko dituzte etorkizunean.\nEuskal Herriko gazteek gaztelaniaz, frantsesez, ingelesez edo beste hizkuntza batzuetan kontsumitzen dituzte egunero ikus-entzunezko edukiak. Baina ez soilik gazteek: Behategiaren datuen arabera, Hego Euskal Herriko herritar guztien %19k ikusten dituzte Netflixen edukiak. Gero eta gehiago dira telebista modu tradizionalean ikusteari uzten diotenak.\nEta euskarazko edukiak salbuespenak dira plataformetan: Netflixek Loreak, Handia eta Errementari filmak jarri ditu bere katalogoan, baina telesailik ez da oraindik estreinatu plataforma handietan. Katalanez, berriz, hiru telesail daude atariaren katalogoan, eta galegoz bada beste bat.\nHalaber, katalanezko edukiez —originalak, bikoiztuak ala azpidatziekin— beteta dago Filmin.cat plataforma —filmak gaztelaniaz ikusteko bertsioa ere badago—. Jaume Ripollek 2006. urtean sortu zuen Filmin, eta zinema independentearekin, autore filmekin eta Erresuma Batuko telesailekin zoko bat bilatu nahi du banatzaile erraldoien artean.\nHainbeste eskaintzaren artean, Garaik funtsezkotzat jo du aintzat hartzea produkzio sorkuntza, ikusgaitasuna eta kontsumoaren arteko lotura. «Bektore guztien pisua eta garrantzia kontuan hartzen ez badira, analisia eta diagnostikoa ez dira zuzenak izango. Kontsumoa, publikoa eta errealitatea benetan ezagutu, produkzio sorkuntza sendoa egin eta ikusgaitasuna eduki behar da». Eta euskarak ikusgaitasunean zailtasun objektibo oso sakonak dituela uste du EITBko Audientzia saileko arduradunak.\nGoiaren iritziz, ezinezkoa da EITB plataformen ordezkatzailea izatea. «Euskal Herriko audientziek zer nahi duten ulertzea ezinbestekoa da gaur, datorren urtean eta hamar urte barru». Marka edo talde bakoitzak duen helburua eta norabidea argi izan behar dira, Sky taldeko buruaren iritziz. «Nora iritsi nahi dugu bost edo hamar urte barru? Hori jakiten dugunean, orduan hasiko gara ondorioztatzen produktu bakoitza edo zerbitzua nolakoa izango den». Euskal Herriari begira, funtsezko galderak utzi ditu mahai gainean: «Zer estrategia dago bikoizketarako? Zer marka erabiliko dugu? Pertsonalizatzea nola garatuko dugu, zer plataformarekin? Eta noizko egingo dugu lehenengo fasea datuetan oinarrituriko produktu minimo bat edukitzeko?».\nDatozen hilabeteetan, EITBk nahieran zerbitzu berria jarriko du martxan. Lehen fasean, ez du kontsumitzaileen erregistro daturik jasoko, eta zerbitzua, orain bezala, ez da euskara hutsean izango. Gaur egungo burbuilaren erdian, ez da nolanahikoa euskarazko eskaintzek toki bat egiteko daukaten erronka.


Debarra da jaiotzez Antonio Albizu. Arantzazuko frantziskotar izana da, Kubatik bueltan atera zen arte. Fraide gisa joan zen Kubara, eta oker ez banago Fidel Castro sartzean hura atera egin zen. 1960 inguruko kontuak dira horiek.\n1963an aurkitu ditut nik bere lehen sinadurak zentsurako txostenetan. Pentsatzekoa da Kubatik bueltan, fraidetza utzi eta Madrilen jarriko zela bizitzen. Eta hemen, agian Oromi lagunak-edo aurkituko ziola lana Ministerioan.\nMinisteriotan lan egiten zuela bagenekien, esate baterako, Jakin-en. Zein ministeriotan ziharduen ez genekien, ordea. Eta gutxiago, zein lanetan zebilen. Ezin zitekeen jakin ere, talde sekretu edo isilpeko bezala funtzionatzen baitzuen zentsoreen zerbitzuak. Ezin ziren zentsore gisa identifikatu inoren aurrean.\nJakin aldizkaria debekatu zutenean, 1969ko abuztuan, Antonio Albizurengana joateko esan zidan norbaitek, Deban zegoela udako oporrak pasatzen eta hark agian lagun ziezagukeela. Halaxe bildu zen gizajo hau berarekin Deban. Ez zidan aurrerabide handirik eman, zaila zela, Ministro Kontseilura jo behar zela... Esku hutsik atera nintzen.\nMinistro Kontseilura helegitea egin genuen. Zeharbideetatik ere saiatu ginen. Karlos Santamariak Valle de los Caídos-ko abade Lojendioren bitartekaritza bilatu zuen. Egin genuen ahalegin guztia, alferrik.\nEta hara non, Alcaláko artxiboko Aldizkarien Sailean, euskal aldizkarien gorabeheren bila nabilela, dena bat-batean argitzen zaidan. Arrazoi zuen Albizuk ez zegoela zer eginik esan zidanean. Berak bazekien, berak egin baitzituen Jakin-eko itzulpenak eta txostenak. Sekulako kolpea hartu nuen. 15 urte behar izan nituen horretaz jabetzeko.\nEuskarazko liburu gehien-gehienak, Fragaren alditik hasi eta zentsuraren agintealdia bukatu arteino, Antonio Albizuk irakurri ditu Madrilen. Bere anaia Jose Luis ere inguratu du. Jose Luis ez zen plantillako zentsorea, kanpoko irakurlea baizik. Kontuan izan behar da liburu batzuk probintzietako delegazioetan irakurri ohi zirela, eta ez Madrilen.\nAntonio Albizuk etxetik zekien euskara. Ez zuen landu. Etxekoaz aparte zekien euskara, zentsuratu behar zituen testuetan ikasia beharko du. Behin eta berriz aipatzen du holako edo halako liburuak euskara zaila duela, ulergaitza. Berarentzat, noski. Bere itzulpen batzuk ere «dastatu» ditugu. Euskararen ezagumen eskasa du, dudarik ez da.\nLanean zehar aipatu ditugun itzulpen gaiztoak ez dira guztiak Antonio Albizurenak. Berak kontatu zidan, ikerketa egiten ari nintzela berarekin bildu nintzenean, autore batzuen testuak «belzteko» gomendatzen ziotela, baina berak ez zuela halakorik sekula egin.


Sedentarismoa eta elikadura bularreko minbiziaren arrisku-faktore gisa | Consumer\nBularreko minbizia izateko arriskua murriztu egin daiteke ariketa fisikoa maiz eginez, menopausiaren ondoren gehiegizko pisua eta obesitatea saihestuz.\nMinbizien %30 eta %50 inguru bizi-ohitura osasungarriekin saihets litezke. Horrek esan nahi du, erretzeari uzteaz gain, gure bizi-ohiturak benetan aldatu behar direla, baita elikadurari eta ariketa fisikoari dagozkionak ere. Eta, noizbait denok entzun dugun arren gomendio hori, denek ez dute argi zer arrisku-faktore lotzen diren minbiziarekin eta zer egin dezakegun hori prebenitzeko. Elikagai miragarriei edo frogatu gabeko baieztapenei buruz dabiltzan bukaeretatik haratago, gaur egun, ikerketa-lan handia dago minbiziaren arrisku-faktoreen inguruan. Hurrengo lerroetan, bularreko minbizi premenopausikoari buruzko ikerketetan sakonduko dugu.\nArrisku faktoreen ikerketa da Nafarroako Unibertsitateko Medikuntza Prebentiboaren eta Osasun Publikoaren Departamentuaren helburuetako bat. Azterketa horretan milaka pertsonaren behatze-azterketak egiten dira zenbait urtetan, patologia jakin batzuk agertu diren edo ez aztertzeko eta, hartara, patologia horiek populazio horren bizi-estiloekin lotzeko.\nAndrea Romanos Minbiziaren Aurkako Espainiako Elkartearen (AECC) doktoratu aurreko laguntza duen sail honetako ikertzaileak azaltzen duenez, Espainiako heriotza-eragile nagusiak minbizia eta gaixotasun kardiobaskularrak dira. “Mundu guztiak ez daki, hain zuzen ere, gaixotasun horiek arrisku-faktore aldagarriekin lotuta daudela, hala nola dieta, tabakismoa edo jarduera fisikoa”, dio.\nEdari azukretsuak, kafea eta bularreko minbizia\nIkertzaile honen lan-arloetako bat bularreko minbiziaren arrisku-faktoreak bilatzea da. Zenbait lanek frogatu dute bularreko minbizia izateko arriskua murriztu egin daitekeela ariketa fisikoa maiz eginez, menopausiaren ondoren gehiegizko pisua eta obesitatea saihestuz.\nElikagai zehatzagoei dagokienez, Andrea Romanosek zehaztu du bere azken ikerketetako batek edari azukretsuen kontsumo erregularra (hilean behin gutxienez) menopausia ondoko emakumeetan bularreko minbizia izateko arriskua areagotzearekin lotu zuela. “Edari azukretsu bat hartzen dugunean, ez gara ari elikagairik ordezten, baizik eta kaloria gehiago ematen ditugu. Gainera, onura ekarriko digun mikro edo makronutrienterik ez duenez, ondorio guztiak kaltegarriak dira gure osasunerako”, dio adituak.\nAldiz, ikerketa horren azken emaitzetako batek erakusten du egunean kafe katilu bat baino gehiago kontsumitzeak zerikusia izan dezakeela menopausia ondoko emakumeetan bularreko minbizia garatzeko arrisku txikiagoarekin. Onura horrek kafea elikadura-eredu orokor eta osasungarrien parte izateko proposamenei laguntzen die.\nJarraitu gehiago irakurtzen ikerketa honi buruz: ‘Kafe-kontsumoak bularreko minbiziaren aurrean izan dezakeen onura menopausia ondoko emakumeengan’\nBeste arrisku-faktore batzuk bularreko minbizian\nMinbizia Ikertzeko Mundu Funtsak (World Cancer Research Fund International) minbizia eragin dezaketen arrisku-faktoreei buruzko zenbait ebidentzia ere biltzen ditu.\nHasteko, edari azukretsuek bezala, edari alkoholdunek ere bularreko minbizia izateko arriskua areagotzen dute.\nSedentarismoa ere, hau da, ariketa fisikorik ez egitea, bularreko minbizia izateko arrisku aurrenopausikoarekin lotuta dago. Hala ere, jarduera fisikoa egiteak onura asko ditu.\nBestalde, almidoirik gabeko barazkiak kontsumitzeak estrogeno negatiboaren hargailuarekin bularreko minbizia izateko arriskua murriztu lezakeela dioen ebidentzia dago, baina txikiagoa da. Gauza bera gertatzen da karotenoak dituzten elikagaien kontsumoarekin ere: azenarioa, boniatoa, hosto berde iluneko barazkiak eta fruta, ale eta olio asko. Gainera, bularreko minbizia izateko arriskua murriztu egin daiteke kaltzio ugariko dieta batekin, esnekien kontsumoa barne.\nIldo horretan, dieta osasungarria eta orekatua egitea eta zenbait minbizi mota izateko arriskua murrizten laguntzeko pisu normala izatea gomendatzen da. Horretarako, nahikoa da elikadura askotarikoa izatea, elikagai-mota guztiak proportzio egokietan daudela. Ildo horretatik, Mediterraneoko dieta da gomendagarrienetako bat, hainbat ikerketaren arabera, batez ere zuntz eta antioxidatzaile ugari duelako.\nNola murriztu bularreko minbiziaren arriskua\nMediterraneoko dieta minbiziaren prebentzioan\nFruta fresko eta barazkietan ugaria denez, dieta mediterraneoak C, E bitaminak, karotenoak (antioxidatzaileak), mineralak, zuntza (funtsezko faktorea da zenbait minbizi-motari aurrea hartzeko, hala nola koloneko minbizia) eta elikagaiak ez diren substantziak ematen ditu.\nBaina, gainera, dieta mediterraneoak beste ezaugarri batzuk ditu, osasun ona ematen dutenak eta pisu egonkorra mantentzen eta gaixotasun karentzialak nahiz kronikoak prebenitzen laguntzen dutenak:\nHaragi gorriaren kontsumo txikia, batez ere haragi gihartsuak eta gazteak hartuz. Horrek esan nahi du gantz saturatu gutxiago ematen direla dieta horretan.\nLekale ugari, zuntz eta proteina asko eta koipe gutxi dutenak.\nArrain asko hartzen da, neurri handi batean urdina, eta horrek koipe poliasegabeak eta kaltzioa bermatzen ditu dietan.\nHegazti-kontsumoa handia da, koipe gutxi dute, eta haien haragia ez dago lotuta minbizi-arriskuarekin.\nPlaterak oliba-olioarekin egitea, gantz monoasegabeak eta E bitamina (antioxidatzaile garrantzitsua) emanez.\nZerealen eta karbohidratoen ekarpen garrantzitsua, hartzen den energia guztiaren %60 baino gehiago baita, eta azukre sinpleen kontsumo txikia.\nbularreko minbizia minbizi\nBularreko minbizia: prebenitzeko elikagaiak


Etxetik lana, zer desarmatu dezaket Ogasunari? | Consumer\nLana domiliatik egiteak aukera ematen dio autonomoari bere jarduera profesionalaren ondoriozko gastu guztiak, justifikatuta badaude, kentzeko\nLangile autonomo batek etxetik lan egiten duenean, bere jarduera profesionalaren ondoriozko gastu guztiak desgraba ditzake: Internet, telefonoa, bulegorako behar den materiala, etab. Erreportaje honetan adierazten den bezala, ez du axola enpresa-lana bizi eta garatzen den etxea errentakoa edo propioa izatea, baina beti justifikatu behar da gastu ekonomikoa bere lanaren ondorio dela. Gainera, komeni da jakitea gastu batzuk (adibidez, kontsumo elektrikoa, ura, gasa edo berokuntza) ezin direla desgrabatu, kontratu independenteak izan ezean: batzuk erabilera pertsonalerako eta beste batzuk bulegorako.\nEtxean lan egiteagatik kengarriak diren gastuak\nFamiliako bizitza eta bizitza profesionala uztartu, kostuak aurreztu, erosotasun handiagoa izan… Motibazioak askotarikoak dira, baina, aho batez, etxetik lan egitea goranzko aukera da. Autonomo batek bere lan profesionala etxetik garatzen hastea erabakitzen duenean, zenbait gastu ondoriozta ditzake. Baina aurretik alderdi batzuk hartu behar ditu kontuan, esate baterako, etxebizitzaren zein zati erabiliko duen lanerako. Gainerako pisuaren erabilera komunetik bereizitako eremu bat aurkitu behar du, eta, ondoren, metro karratuak kalkulatu behar ditu, etxebizitza osoaren zer ehuneko erabiliko duen jakiteko. Gainera, zentsu-aitorpen baten bidez ezin da Ogasunari jakinarazi (036 edo 037 eredua).\nAutonomo batek bere lana egiten duen lekuarekin zerikusirik ez duten gastuen% 100 ken daiteke.\nGastu batzuk %100ean kengarriak dira. Zeregin profesionalarekin zerikusia duten guztiak dira, baina ez dute loturarik lana egiten den lekuarekin: autonomoen kuota, aseguruak, telefono-kontsumoa (finkoa eta mugikorra), altzariak edo ordenagailuak erostea, aldizkari profesionaletarako harpidetza, jarduerarekin lotutako ekitaldietara joateko gastuak, etab.\nBeste partida batzuk portzentaje jakin batean bakarrik ondorioztatzen dira. Batez ere, etxebizitza-bulegoarekin lotutako gastuak dira. Nahiz alokairuan bizi diren nahiz etxea propioa den, badira aldeak:\nJabea bada, OHZri, zaborren tasari eta jabeen komunitateari, etxearen gaineko aseguruaren kostuari edo hipotekaren interesei dagokien zati proportzionala ken daiteke. Gastu horiek higiezinaren titularra izanez gero bakarrik ken daitezke.\nAlokairuan bizi denean, kontratua etxean egiten duen autonomoaren izenean egon behar da. Gainerakoan, etxebizitzaren kasuan bezala, etxebizitza osoari dagokion zati proportzionala kalkulatu behar da, alokairuko gastua kendu ahal izateko.\nHornidurak ez dira ondorioztatzen\nNahiz eta etxeko lanean autonomo batek ura, argia, berogailua eta abar gastatzen dituen. ordainketa horiek ezin dira kendu. Izan ere, hornidura horiek ez daude banakatuta. Eta etxean gastatzen dena eta bulegotarako erabiltzen dena bereizteko, hainbat kontagailu eta kontratu desberdin izan beharko lirateke. Batean, etxebizitza-eremuan gastatzen dena kontrolatuko litzateke, eta bestean, lanerako eremuan zenbat gastatzen den ikusiko dugu.\nBidaia-gastuak eta jatetxeak\nEtxetik lan egiten bada ere, batzuetan bidaiak egin behar izaten dira. Bilera batera joateko edo bezeroren batekin geratzeko, trena, autoa edo hegazkina hartu beharko da. Bidaia-gastuei dagokienez, ia beti kengarritzat jotzen da jardueraren garapenean edozein dela ere.\nBidaietan edo jatorduetan ohiz kanpoko gastuak, normaltzat jotzen denari dagokionez, ezin dira kendu\nTrenez, hegazkinez edo turismoz egindako joan-etorri guztiak ondoriozta daitezke. Baina, batzuetan, zaila izaten da norberaren autoaren gastuak zehaztea, erabilera pertsonalerako nahiz profesionalerako erabiltzen denean. Ez da ahaztu behar gastua fakturen eta tiketen bidez justifikatu behar dela, eta joan-etorriren bat egiteko beharrezkoak ez badira, ez direla kengarriak fiskalki.\nGauza bera gertatzen da lanarekin zerikusia duten jatetxeetako jatorduekin ere. Gainera, bi kasuetan, gastua normaltzat jotzen dena baino handiagoa bada, ez da onartzen desgrabatzea.\nautonomo etxe hacienda-eu IRPF-eu lan ondorioztatu telelana


MIA 2: CARMEN ROMERO BACHILLER + PABLO SANTORO DOMINGO - Bulegoa z/b\nMintegi Iraukor Arrunta-ren bigarren saio honetan, Pablo Santoro Domingok eta Carmen Romero Bachillerrek Ohiko Soziologia (eta Irakaskuntza) COVIDaren garaian aurkeztuko dute. Mintegi Iraunkor Arrunta Bulegoa z/b eta Sociología Ordinaria-ren arteko lankidetza-programa publikoa da. 2020an eta 2021ean egingo da, elkarrizketen eta topaketen bidez, formatu birtualean eta presentzialean.\nOHIKO SOZIOLOGIA (ETA IRAKASKUNTZA) COVIDaren GARAIAN\nDenontzat agerikoa denez, koronabirusak eragindako pandemiaren ondorioak ez dira dimentsio makrosoziologikoetara mugatzen, eta ez dira osasunaren esparru zehatzenera murrizten; aitzitik, eragin bortitza izan dute guztion eguneroko bizitzan. Espekulazio handiekin galdu nahi ez badugu, garrantzitsua da COVIDaren ohikotasunera hurbiltzea, koronabirusaren inguruan gure eguneroko inguruneak antolatzen eta desantolatzen dituen guztira. Gure kasuan, bereziki nabarmendu nahi dugu gure lanean, irakaskuntzan eta unibertsitate-etapan gurekin dauden gazteen bizitzan izan duen eragina. Horretarako, gogoeta egingo dugu, funtsean, 2020ko udaberriko konfinamenduan haiekin izandako esperientziez, eta une hartan gure ikasleekin egindako irakaskuntza-ekimen batzuk aurkeztuko ditugu, gure ustez, lagungarriak izan baitaitezke bizitzeko egokitu zaizkigun garai hauetan irakaskuntza ohikotasunez nola birpentsatu hausnartzeko.\nOnline / aurrez aurreko saioan parte hartzeko, idatzi helbide honetara: bulegoa@bulegoa.org\nONLINE BIDEZKO PARTE-HARTZEA (You Tube):\nCarmen Romero Bachiller. Soziologiako irakaslea da Madrilgo Unibertsitate Konplutentsean (UCM) eta Sociología Ordinaria taldeko kidea da. Bere ikerketen interes nagusiak gorputzak eta praktikak hartzen ditu harreman-materialeko produktu gisa, ahultasunak eta pribilegioak kontuan hartuz, ikuspegi feministatik eta queer ikuspegi intersekzionaletik. Gaur egun, ikerketa-proiektu hau zuzentzen ari da: “Epistemologia feministak eta aktibismoak osasunean: azaleratzen ari diren praktikak, zaintzak eta jakintzak testuinguru biomedikoetan”.\nPablo Santoro Domingo. Madrilgo Unibertsitate Konplutentseko (UCM) soziologia-irakasleak eta Sociología Ordinaria taldeko kideak ikerketa aplikatuan jardun du (bereziki teknika kualitatiboen bidez eta osasunaren arloan), CIMOP ikerketa sozialeko kabinetean. Hauek dira ikerketa-ildoak: Zientzia, Biomedikuntza eta Bioteknologiaren Soziologia, Gorputzaren eta Osasunaren Antropologia, Kultura Ikasketak, Fikzioaren Soziologia, Filosofia eta Gizarte Zientzien Metodologia.\nIGNACIO SÁEZ: UZKUR 20REKIN…


Adi! Jaurlaritzak Euskal Etxeen 2019erako deialdia onartu eta datozen egunetan argitaratuko du Buletin Ofizialean\nMundu Batzar-arteko bilkura San Frantziskoko Gure Euskal Etxean joan den otsailean (argazkia EuskalKultura.com)\nVitoria-Gasteiz. Joan den urte hasieran bulegoan sartu zenean hasitako bideari jarraiki, hitza bete eta Euskal Etxeen alorreko dirulaguntza 2019ko deialdi nagusia bideratua du dagoeneko Gorka Alvarez Aranburu Kanpoan den Euskal Komunitatearentzako zuzendaria buru duen taldeak, eta atzoko Gobernu Bileran Eusko Jaurlaritzak oniritzia eman ondoren, datozen egunetan argitara emango du EHAA Buletin Ofizialak.\nGauzak honela eginik, prozesu guztia aurreratu egiten da eta deialdiaren emaitzak, beraz, askoz ere arrazoitsuagoak diren datetara ekarriko dira 2019an. Oroi dezagun 2018ko Deialdi Orokorraren Esleipenaren argitalpena biharko Buletinean dela argitaratzekoa.\nOrotara, 902.300 euro --782.307 IV. kapituluan (ohiko gastuetarako eta jardueretarako) eta beste 120.000 VII.ean (azpiegitura eta ekipamendu gastuetarako)-- banatuko ditu deialdiak.\nEuskalKultura.com erne egongo da, eta datozen egunetan EHAA Buletin Ofizialak deialdia argitaratu bezain pronto argitaratuko du berria, euskal etxe eta federazioak euren eskabideak prestatu eta aurkezten has daitezen. Eta beste berritasun bat: epea, eskabideak aurkezteko ez da deialdi honetan orain arte bezala hilabetekoa izango behin buletinean argitaratuta, zabalagoa baizik: eskaerak otsailaren 28ra arte aurkeztuko ahal izango baitira (zehaztapenak, dena den, EHAAn, deialdia argitaratzen denean).\nGogoratu, deialdia buletinean argitaratu eta biharamunean hasten dela korritzen hilabeteko epea eskabideak aurkeztu ahal izateko.\nOHAR GARRANTZITSUA: Eusko Jaurlaritzaren atzoko Gobernu Kontseiluak, bere oniritzia eman zien baita ere munduko Euskal Gizataldeetan Premia Larriko Egoeran daudenei erantzuteko 2019ko laguntzen deialdiari; eta euskal etxeetako gazteak Gaztemundu 2019 programan parte hartzeko deialdiari. Ikus bien xehetasunak honako albiste bereizituan.\nRosarioko Zazpirak Bat Euskal Etxeak lizitaziora aterako du aste honetan bere egoitzako jatetxe eta buffeta


Epaileak atzera bota du Beatriz Etxebarria bilbotarrak jarritako tortura salaketa | Branka\n« Nerabeei zuzendutako nekazaritza tailerra sortu nahi dute Urgogor baserrian\nTATek Tortura Euskal Herrian dokumentala aurkeztuko du larunbatean »\nEpaileak atzera bota du Beatriz Etxebarria bilbotarrak jarritako tortura salaketa\nAurreko astean artxibatu zuten Beatriz Etxebarriak torturak pairatu izanagatik jarritako salaketa. Inkomunikazio aldian bortxatu zutela adierazi zuen Etxebarriak salaketan eta horrez gain, beste hainbat tortura metodo aplikatu zizkiotela.\nBrankak Ane Ituiño Torturaren Aurkako Taldeko bozeramailearekin hitz egiteko aukera izan du Beatriz Etxebarriaren kasuaren inguruan. Ituiñok azaldu duenez, Etxebarriak Bilboko lehenengo instrukzioko epaitegian jarri zuen salaketa, baina honi ″deklarazioa hartu gabe eta salaketa horren aurrean berrespena egiteko aukera eman gabe″ artxibatu zuten kasua.\nEpailearen aburuz, ez dago froga nahikorik Etxebarriak egindako salaketa egiazkoa dela esateko eta egindako salaketan zein auzitegiko-medikuaren txostenean kontraesan larregi aurkitu izana leporatu diote, Ituiñok esandakoaren arabera. Hala ere, argi utzi du Torturaren Aurkako Taldea ″ez datorrela bat epaileak emandako argudioekin, Etxebarriak auzitegiko-medikuari komisaldegian egin ziotenaren berri eman ziolako″. Bortxatu izana kontatu bazion ere, ″epaileak adierazi du, auzitegiko-medikuari bere gorputzaren azterketa egiten utzi ez izanagatik egoera kontraesankorra dela″.\nBukatzeko, Ituiñok adierazi du Bizkaiko Lurralde auzitegian ″babesik jaso ez badute ere, aste honetan bertan Konstituzio Auzitegiaren aurrean babes helegite bat jarriko dutela″, Etxebarriaren ″oinarrizko eskubideak urratuak izan direla″ argi daukatelako.\nBeatriz Etxebarriaren deklarazioa\nEtxebarria 2011ko martxoaren 1eko goizaldean atxilotu zuten Iñigo Zapirain, Daniel Pastor eta Lorena Lopezekin batera. Tortura bortitzak salatu zituen bost eguneko inkomunikazio egoera jasan eta gero. ″Atxiloketaren unean hasi ziren irainak eta mehatxuak″ Etxebarriak adierazi zuenez, baina ″Madrilerako bidean eta komisaldegian torturak gogortuz″ joan ziren.\nBidaian, ″kotxe aldaketa bat egin zioten″ eta bigarren kotxean, polizia bat ″belarrira oihuka″ hasi zitzaion: ″Soy militar y estoy entrenado para matar″. Hitz egin behar zuela esan eta ″poltsa bat eskuen gainean jarri″ zioten. Bidaia osoan zehar ″kokotekoak eta kolpeak″ eman zizkioten eta behin, kotxea gelditu eta “te voy a poner en pelotas, te tiro a la nieve y te voy a abrir en canal” bezalako mehatxua jasateaz gain, ″komisarioaren igurtziak pairatu″ zituen. ″Birritan poltsa″ egin zioten eta ″garrasiak eta mehatxuak etengabeak″ izan ziren.\nKomisaldegian torturak ″gauez areagotzen zirela″ adierazi zuen Etxebarriak. Behin, ″aulki batean ezer eta eskuak busti zizkioten, elektrodoak ziruditen soinu batzuk entzuten″ zituen bitartean. Hitz egin behar zuela esan eta ″arropa kentzen hasi ziren poliziak″. ″Biluzik egotean ur hotsa bota zioten gainetik eta poltsa hiru aldiz jarri″. ″Biluzik aulki baten gainean jarri zuten lau hankatan eta baselina eman zioten ipurtzulo eta aluan ondoren objektu bat sartuz″. Ondoren ″manta batekin tapatu eta bere gorputza kolpatzeari ekin″ zioten. Komisaldegian ″bultzadak, iletik tirakadak, mehatxuak, kolpean… jasan zituen bost egunez″. Komisaldegiko ″azken aurreko eguna gogorra izan zen, eta sei galdeketa arte eduki zituen″.\nPolitika-n argitaratua | Laburpen hitzak Albistea, Ane Ituiño, Beatriz Etxebarria, Branka, tat, tortura | Utzi erantzun bat


2.330.891€-KOA DA UDALAREN DIRUZAINTZA SOBERAKINA — Debako udala\nBehin 2017 ekitaldiko kontuen kitapena eginda, Debako Udalaren ohiko sarrera eta gastuen arteko aldea 2.330.891€-koa da. Aurrekontuaren %92 exekutatu da, inbertsio errealak 316.000€-koak izan dira eta kredituen txertaketak 506.000€.\nOhiko sarrerek garrantzi nabarmena izan dute udalaren finantzen orekan. % 110eko exekuzio maila lortu dute, alde batetik udal finantzaketarako foru funtsengatik eta bestetik Udalak berak hartutako neurri fiskalei esker, besteak beste, katastroarekin eta hutsik dauden etxe bizitzei jarritako zergekin (OHZ) erlazionatutakoak.\nUdal gobernuak legealdi honetarako duen inbertsio estrategikoen plana aktibatzeko egoera ekonomikoa ezin hobea da. Nabarmentzekoak dira hilerria lekuz aldatzea, eguneko zentroa eta bere sarbidea egokitu eta hobetzea, Angulero kalea urbanizatzea, Kultur Etxea, hondartzako pasealekuaren proiektua, itsasadarreko proiektua eta abar. Guztira, 2 milioi euro inguru.\nBestalde, 2018 ekitaldirako aurrekontua datorren otsailaren 27ko Osoko Bilkuran aurkeztuko da, bere onespenerako.


Eibarko Udalak aurrera jarraitzen du oinezkoen pasabide goratu berriak eraikitzen hirian, beste bost obrarekin — Eibarko Udala\nEibarko Udalak aurrera jarraitzen du oinezkoen pasabide goratu berriak eraikitzen hirian, beste bost obrarekin\nHemendik hilabetera, oinezkoen pasabide goratu berriak izango dituzte honako kale hauek: Julián Etxeberria, Juan Gisasola (Txaltxa Zelai parean), Fermín Calbetón (Untzagako dorrerako bidegurutzean), Arikitza-Bidebarrieta-Urtzaile bidegurutzea eta Barrena kalea (51. zk.aren parean). Lanak PROBISA VIAS Y OBRAS, S.L. enpresari esleitu zitzaizkion pasa den abenduan, 72.019,68 €an (BEZa barne); egiteko epea lau astekoa da. Horrekin, Udalak oinezkoen segurtasuna handitzen jarraitu nahi du, baita hirian ibiltzen diren pertsona guztiei irisgarritasuna bermatzen ere.\nEibarko Udalak, datozen asteotan, hainbat jarduketari ekingo dio oinezkoen irisgarritasuna hobetzeko eta hiri osoan zehar bide-segurtasuna handitzeko, azken urteotan egiten ari den lanarekin jarraituz.\nHorrela, oinezkoen beste sei pasabide goratu eraikiko dira, Julián Etxeberria kalean altxatu berri denari gehituko zaizkionak. Proiektu honetan aurreikusita dauden erdialdeko kaleetako obrak datorren astelehenean, urtarrilaren 11n, hasiko dira (Fermín Calbetón –Untzagako dorrerako bidegurutzean– eta Juan Gisasola –Txaltxa Zelai parean–), beti ere eguraldiak eragozten ez badu. Bi kale horietako lanak amaitu ondoren, lanak beste bi eremuetan hasiko dira: Arikitza-Bidebarrieta-Urtzaile bidegurutzean (oinezkoentzako hiru pasabide egingo dira, obra bakar batean) eta Barrena kalean (51. zk.aren parean).\nObra guztiek bukatuta egon beharko dute otsailaren 11rako, horiek gauzatzeko lau asteko epea du-eta PROBISA VIAS Y OBRAS, S.L. enpresa esleipendunak. Lanen aurrekontua 72.019,68 €koa da (BEZa barne).\nOinezkoen 40tik gora pasabide goratu gehiago 2011tik\n2011n hasi ziren altxatzen lehenengo oinezkoen pasabide goratuak; harrezkeroztik, Eibarko Udalak oinezkoen 40 pasabide goratu baino gehiago jarri ditu. Horiekin hiriko kaleen irisgarritasuna hobetu, eta, aldi berean, bide-segurtasuna handitu da, hirigunean abiadura txikiagoan ibili behar dute eta gidariek.\nDagoeneko, hainbat kalek eta bidek dituzte horrelako oinezkoen pasabideak: Errekatxu, Otaola, Tiburzio Anitua, Legarre, Ziriako Agirre, Urkizu… Udalak horrelako pasabideak jartzen jarraitu nahi du Eibarko bidegurutze gehiagotan, ahalik eta oztopo arkitektoniko gehienak kentzeko eta hiriko bide-segurtasuna handitzeko.\nOinezkoen pasabidea Urkizun.\netiketak: PROVISA VÍAS Y OBRAS S.L., jarduketa, oinezkoak, irisgarritasuna